IKRAM kesal larangan ke atas rakyat Palestin kunjungi Malaysia

Menurut laporan Middle East Monitor (MEM) pada 20 September 2014, pihak berkuasa Mesir dilaporkan telah melarang rakyat Palestin untuk mengunjungi beberapa buah negara seperti Turki, Qatar, Malaysia, Algeria, Iran dan Libya melalui pintu keluar Gaza laluan Rafah. Walau bagaimanapun, menurut laporan berkenaan, pihak berkuasa Mesir tidak memberi sebarang maklum balas mengesahkan perkara tersebut.

Jika sekiranya laporan tersebut benar, Pertubuhan IKRAM Malaysia (IKRAM) merasa kesal dengan larangan berkenaan kerana Malaysia ialah sebuah negara yang aman, makmur serta tidak pernah bermusuhan dengan negara lain, termasuk Mesir.

Pada masa yang sama larangan, sekatan atau penutupan laluan Rafah menggandakan penderitaan terhadap rakyat Palestin yang dikenakan sekatan oleh negara haram Israel sejak lapan tahun lalu.

IKRAM percaya kerajaan Malaysia dan rakyatnya, sentiasa mengalu-alukan sesiapa sahaja untuk datang berkunjung ke negara ini dengan tujuan yang baik seperti melancong, belajar, berniaga, melabur dan sebagainya.

IKRAM percaya, Malaysia memandang berat dan meletakkan keutamaan yang tinggi dalam aspek keselamatan dan kestabilan di samping sentiasa berusaha memastikan negaranya kekal menjadi sebuah negara umat Islam yang progresif, mengutamakan pendekatan Wasatiyyah dan meningkatkan kerjasama dengan semua negara Islam yang lain.

Amatlah malang sekiranya ada usaha oleh pihak-pihak tertentu untuk menghalang kemasukan rakyat dari negara Islam yang lain ke Malaysia.

IKRAM dengan ini menggesa supaya kerajaan Malaysia melalui kedutaannya di Mesir memastikan kesahihan berita ini dengan mendapatkan maklumat tepat daripada pihak berkuasa Mesir.

Sekiranya benar, IKRAM menyarankan agar Yang Berhormat Menteri Luar Negeri memanggil Duta Mesir ke Kuala Lumpur untuk memastikan Kerajaan Mesir menarik balik larangan tersebut.

Malah IKRAM berharap Yang Berhormat Menteri Luar Negeri dapat memastikan kerajaan Mesir memberi kemudahan khas kepada warga Palestin dan Malaysia untuk keluar masuk ke Gaza.

Di samping itu, IKRAM juga menggesa supaya kerajaan Malaysia supaya terus terlibat membantu pembangunan semula Gaza/Palestin dengan membuka lebih banyak tempat di universiti tempatan kepada rakyat Palestin untuk melanjutkan pelajaran dan meningkatkan perdagangan antara kedua negara dengan meninjau ruang-ruang perdagangan yang baru.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kadar kebolehjangkitan catat trend penurunan

SERI KEMBANGAN – Kadar kebolehjangkitan R-naught Covid-19 di Malaysia terus menunjukkan trend penurunan selama dua minggu berturut-turut dan angka itu susut ke 0.97 pada Ahad berbanding 0.99 pada hari sebelumnya.

Labuan mencatatkan kadar kebolehjangkitan tertinggi sebanyak 1.26 diikuti Negeri Sembilan, Sabah, Kuala Lumpur, Sarawak, Melaka, Selangor, Johor dan Perak.

Manakala, Pulau Pinang, Terengganu, Pahang, Kelantan, Kedah, Putrajaya dan Perlis merupakan negeri yang mencatatkan kadar kebolehjangkitan di bawah 1.0. Sebanyak 10 negeri mencatatkan kadar kebolehjangkitan melebihi purata kebangsaan.

Sehingga hari ini, kadar kebolehjangkitan terendah yang pernah direkodkan sejak pelaksanaan perintah kawalan pergerakan (PKP) bermula 13 Januari ialah 0.81 pada 3 Mac lalu dan yang tertinggi dicatatkan ialah 1.21 pada 23 Mei baru-baru ini.

Nilai R-naught merujuk kepada tahap kebolehjangkitan sesuatu virus iaitu berapa ramai individu yang boleh dijangkiti oleh satu kes positif.

Dalam pada itu, jumlah kumulatif kes positif Covid-19 di seluruh dunia ketika ini mencecah 173.4 juta kes. Namun, jumlah jangkitan menunjukkan sedikit penurunan berbanding sebelum ini dengan lebih 300,000 kes baharu dikesan dalam tempoh 24 jam lepas.

Amerika Syarikat (AS) kekal negara paling teruk terjejas dengan lebih 33.36 juta kes dan diikuti India dengan 28.9 juta kes dan Brazil dengan lebih 16.94 juta kes, menurut data terbaharu Johns Hopkins University.

Sementara itu, angka kematian akibat Covid-19 di seluruh dunia kini melebihi 3.73 juta kes. AS kekal merekodkan jumlah kematian tertinggi dengan lebih 597,000 kes diikuti Brazil dengan lebih 473,000 kes dan India lebih 349,000 kes.


Penderaan seksual kanak-kanak: Peranan kita

Menurut maklumat yang diterima, mangsa adalah seorang kanak-kanak yang berumur 10 tahun dan mangsa telah memberitahu ibunya bahawa mangsa telah diraba oleh gurunya. Rakan-rakan kanak-kanak tersebut turut menjadi mangsa.

Kes ini menjadi perhatian pelbagai pihak termasuk Suruhanjaya Hak Asasi Manusia Malaysia (SUHAKAM) untuk melakukan siasatan kerana terdapat kemungkinan pihak pentadbiran sekolah cuba menyembunyikan perkara ini.

Untuk makluman, penderaan seksual ke atas kanak-kanak bermaksud individu berkuasa memberi tekanan, membuat helah atau penipuan dan /atau memaksa kanak-kanak untuk mengambil bahagian dalam aktiviti seksual dengan menggunakan kanak-kanak untuk memenuhi kepuasan nafsu seks sendiri. Seterusnya, berdasarkan Akta Kanak-kanak 2001 (Akta 611), kanak-kanak didefinisikan sebagai seorang yang berumur 18 tahun ke bawah.

Antara ciri khas penderaan seksual ke atas kanak-kanak ialah ‘kerahsiaan’. Mangsa yang sempurna adalah mangsa yang tidak memberitahu sesiapa berkenaan dengan penderaan seksual yang dilakukan ke atasnya. Berapa ramai dalam kalangan kanak-kanak yang memilih untuk merahsiakan penderaaan seksual yang dilakukan ke atasnya atas faktor-faktor tertentu seperti perasaan takut dan malu?

Tindakan kanak-kanak tersebut memberitahu ibunya tentang penderaan seksual yang dialami merupakan satu tindakan yang wajar dipuji kerana kanak-kanak tersebut selaku mangsa berani bersuara dan memilih untuk tidak merahsiakan penderaan seksual tersebut.

Selepas ibu mangsa membuat laporan polis dan memaklumkan kepada pihak sekolah, barulah mangsa-mangsa lain berani untuk mendedahkan penderaan seksual yang dilakukan oleh guru yang sama ke atas mereka. Apa yang mengejutkan, berdasarkan maklumat yang diperoleh, guru tersebut mempunyai rekod lampau di sekolah lama dan dipindahkan ke sekolah baru atas kesalahan yang sama.

Maklumat ini menimbulkan rasa tidak puas hati semua pihak kerana guru tersebut hanya ditukarkan sekolah dan masih dibenarkan untuk bekerja di sekolah yang berlainan tanpa dikenakan tindakan undang-undang yang sewajarnya.

Satu fakta yang agak mengecewakan berkenaan isu di atas adalah sekolah telah menyimpan senarai nama mangsa yang telah membuat pengakuan dan tidak memaklumkan kepada ibu bapa tentang perkara tersebut. Murid-murid yang menjadi mangsa juga tidak memaklumkan kepada ibu bapa kerana perasaan takut, malu dan keliru.

Sekiranya fakta ini adalah benar, hal ini sangat merisaukan kerana tindakan merahsiakan kesalahan pesalah laku seks membawa maksud kita sedang membantu pesalah laku seks untuk terus melakukan penderaan seksual terhadap kanak-kanak tanpa rasa takut.

Seluruh rakyat Malaysia sudah pastinya tidak menginginkan kes seperti Richard Huckle suatu masa dahulu yang melakukan penderaan seksual ke atas kanak-kanak Malaysia berulang kembali.

Memetik laporan akhbar New Straits Times bertarikh 2 April 2017, 80% penderaan seksual terhadap kanak-kanak yang terjadi dilakukan oleh individu yang rapat dengan kanak-kanak. Justeru, ibu bapa dinasihati supaya mengambil tahu tentang individu yang rapat dengan anak-anak dan bersikap lebih berhati-hati kerana terdapat kemungkinan atau risiko untuk anak-anak menjadi mangsa penderaan seksual.

Ibu bapa juga sewajarnya mengetahui hak-hak anak-anak mereka di bawah Akta Kanak-kanak 2001 ( Akta 611) dan juga Akta Kesalahan-kesalahan Seksual Terhadap Kanak-kanak 2017 (Akta 792) sekiranya anak-anak menjadi mangsa penderaan seksual.

Tanda-tanda kanak-kanak telah mengalami penderaan seksual adalah berbeza untuk setiap individu dan ada sesetengah kanak-kanak tidak menunjukkan sebarang tanda bahawa penderaan seksual telah dilakukan ke atas mereka.

Justeru, adalah amat penting bagi ibu bapa untuk mengesan sebarang perubahan tingkah laku yang terjadi ke atas anak-anak. Bersesuaian dengan isu yang sedang tular sekarang ini, terdapat beberapa tingkah laku seksual yang mungkin dapat dikesan daripada kanak-kanak berusia di bawah 12 tahun sekiranya telah menjadi mangsa penderaan seksual:

1. Kanak-kanak tersebut terlalu banyak beronani sehingga mengganggu waktu bermain;

2. Kanak-kanak tersebut cenderung melakukan perkara berunsur seksual ketika bermain permainan tertentu bersama-sama rakan sebaya atau yang lebih muda;

3. Kanak-kanak tersebut suka melukis bahagian-bahagian seksual badan secara berterusan;

4. Kanak-kanak tersebut meniru perlakuan seks seperti mengerang; dan

5. Kanak-kanak tersebut tertarik dengan aktiviti seksual dan tidak boleh berhenti walaupun ditegah orang dewasa.

Bagi mencegah dan membanteras jenayah penderaan seksual terhadap kanak-kanak daripada terus menular, pelbagai langkah seperti melakukan kempen kesedaran dalam kalangan masyarakat berkaitan pencegahan penderaan seksual ke atas kanak-kanak dan mengadakan aktiviti serta program khas untuk kanak-kanak bagi mendidik mereka berkenaan penderaan seksual.

Di samping itu, semua pihak dan seluruh rakyat Malaysia sewajarnya mempunyai rasa tanggungjawab untuk melapor sebarang jenayah penderaan seksual ke atas kanak-kanak dan tidak merahsiakannya.

Laporan berkenaan penderaan seksual ke atas kanak-kanak boleh dilakukan dengan membuat laporan kepada pihak polis (melalui unit Bahagian Siasatan Seksual, Penderaan dan Kanak-kanak), Jabatan Kebajikan Masyarakat atau pihak hospital.

Merujuk kepada Seksyen 19 Akta Kesalahan-kesalahan Seksual Terhadap Kanak-kanak 2017 (Akta 792), seseorang boleh didenda sekiranya tidak melaporkan jenayah tersebut:

“Walau apa pun seksyen 13 Kanun Tatacara Jenayah (Akta 593), mana-mana orang yang tidak memberikan maklumat mengenai pelakuan atau niat mana-mana orang lain untuk melakukan mana-mana kesalahan di bawah Akta ini, atau mana-mana kesalahan yang dinyatakan dalam Jadual sekiranya mangsa ialah kanak-kanak, kepada pegawai yang menjaga balai polis yang berdekatan, melakukan suatu kesalahan dan boleh, jika disabitkan, didenda tidak melebihi lima ribu ringgit.”

Seterusnya, merujuk Seksyen 27(1), (2), (3), Seksyen 28(1), (2), (3), Seksyen 29 (1), (2) Akta Kanak-kanak (Pindaan 2016) menggariskan peranan pihak-pihak tertentu untuk melaporkan sebarang penderaan seksual ke atas kanak-kanak berserta hukuman yang bakal diterima sekiranya mereka tidak membuat laporan.

Kesimpulannya, isu penderaan seksual yang berlaku ke atas kanak-kanak sekolah berusia 10 tahun tersebut hanya sampai ke pengetahuan pihak-pihak lain hanya setelah kanak-kanak tersebut sendiri yang memberitahu ibunya.

Bayangkan sekiranya kanak-kanak tersebut memilih untuk berdiam diri seperti rakan-rakannya yang lain, berapa ramai lagi kanak-kanak yang akan menjadi mangsa pesalah laku seksual?

Tindakan Suruhanjaya Hak Asasi Manusia Malaysia (SUHAKAM) untuk tampil ke depan bagi menyiasat isu ini amatlah digalakkan. Semoga Kementerian Pendidikan Malaysia mengambil tindakan yang sewajarnya dalam menangani isu ini seterusnya mencegah perkara yang sama berlaku di sekolah-sekolah pada masa akan datang.

Ditulis oleh:Umi Kelathun binti Abd. GhaniBiro Pembangunan & Pembelaan Kanak-kanak, Wanita IKRAMPeguambela & Peguamcara

*Pendapat penulis adalah berdasarkan maklumat yang diperoleh daripada Taklimat Pencegahan Taklimat Pencegahan Penderaan Seksual yang disampaikan oleh Persatuan Protect and Save the Children yang dihadiri beliau baru-baru ini dan juga beberapa sumber di bawah:

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Terus hayati Arkanul Baiah – Presiden IKRAM

Arkanul Baiah dijelaskan oleh Imam Hasan al-Banna dalam penulisan beliau, Risalah Taalim ditujukan kepada mujahidin (pejuang/aktivis) dalam kalangan Ikhwan Muslimin. Ia merupakan kerangka dan panduan yang perlu dipelihara, difahami dan diamalkan sesuai dengan tuntutan al-Quran dan Sunnah.

“10 Arkanul Baiah yang merangkumi al-Fahmu, al-Ikhlas, al-‘Amal, al-Jihad, at-Tadhiyah, at-Ta’ah, ats-Tsabat, at-Tajarrud, al-Ukhuwwah dan ats-Tsiqah adalah ciri yang harus dijiwai IKRAM untuk kekal maju dan relevan dalam era Malaysia Baharu,” jelas Dr Mohd Parid kepada Ahli-ahli Dewan Perwakilan Nasional (DPN) IKRAM dalam Persidangan DPN ketiga yang berlangsung hari ini.

Dr Hj Mohd Parid turut mengingatkan bahawa IKRAM kini akan berhadapan dengan cabaran yang lebih besar.

Justeru, komitmen dan kerja keras daripada ahli diperlukan agar visi Malaysia Menjadi Negara Rahmah menjadi realiti.


Hentikan Sentimen Perkauman, Perkukuhkan Perpaduan Rakyat Malaysia

IKRAM memandang serius dan mengambil berat perkembangan mutakhir berhubung sentimen perkauman dan agama yang berlegar dalam kalangan masyarakat, khususnya yang disebar melalui media sosial.

Isu-isu perkauman dan agama telah dijadikan modal dalam kempen PRU15 dan setelah berakhirnya pilihan raya. Sekiranya isu-isu perkauman dan agama tidak dibanteras, ia boleh menggugat perpaduan masyarakat pelbagai kaum di negara ini.

Sehubungan itu, IKRAM menggesa semua pihak agar menghentikan sebarang cubaan untuk memainkan isu-isu perkauman dan agama.

Semua pemimpin sama ada pemimpin politik atau pemimpin masyarakat, hendaklah berperanan untuk memastikan pengikut masing-masing khususnya dan masyarakat secara amnya, menjaga keharmonian dan perpaduan yang telah terbina sekian lama.

Sebarang cubaan untuk menggugat keharmonian negara hendaklah dibanteras berlandaskan peruntukan undang-undang negara.

IKRAM mengambil maklum bahawa cuaca politik negara masih panas memandangkan tiada gabungan politik yang mempunyai majoriti di dalam Dewan Rakyat, berdasarkan keputusan PRU15 yang baru diumumkan.

Walau bagaimanapun, IKRAM menyeru semua rakyat bertenang sementara proses kerajaan baru dibentuk berlandaskan lunas-lunas perlembagaan negara.

IKRAM amat mengambil berat sensitiviti umat Islam di Malaysia dan pada masa yang sama menghormati hak dan pandangan semua kaum di negara ini.

Negara kita dibina sebagai sebuah negara majmuk supaya rakyat hidup dengan aman damai dan makmur. Perpaduan yang utuh di antara masyarakat pelbagai kaum merupakan prasyarat untuk Malaysia menjadi sebuah negara yang makmur, maju dan progresif.

Perpaduan yang utuh amatlah kritikal dalam masa sekarang, ketika negara menghadapi pelbagai cabaran dan keadaan ekonomi yang tidak menentu.

IKRAM menyeru agar semua pihak untuk berganding bahu mempertautkan dan mengukuhkan semula hubungan di antara sesama anggota masyarakat, setelah negara melalui satu pilihan raya umum yang telah menimbulkan rasa tidak senang di antara satu sama lain.

Sebagai rakan strategik dalam pembinaan negara, IKRAM akan sentiasa memberikan komitmen yang terbaik untuk memperkukuhkan perpaduan nasional di negara ini dan bersedia bekerjasama dengan mana-mana pihak yang menjunjung aspirasi yang sama.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kutuk Tindakan Seksis di Parlimen

Wanita IKRAM menyatakan rasa kesal atas kenyataan seksis wakil rakyat yang telah berlaku di Parlimen Malaysia pada 21 November 2016 apabila YB Dato’ Sri Tajuddin bin Abdul Rahman, Timbalan Menteri Pertanian dan Industri Asas Tani memperolok-olokkan nama salah seorang daripada 222 Wakil Rakyat.

Sungguh, gelaran yang diberikan oleh wakil rakyat ini adalah tidak berakhlak dan ini bukanlah melambangkan hati budi seorang Melayu yang beragama Islam, apatah lagi ia ditujukan kepada wanita. Kenyataan ini sangat menyinggung peribadi Ahli Parlimen Seputeh, YB Teresa Kok dan kaum wanita seluruh negara.

Ianya juga merupakan unsur penghinaan kepada seluruh kaum wanita di negara ini. Tindakan sebegini juga melambangkan betapa rendahnya moral dan akhlak seorang wakil rakyat apatah lagi seorang Timbalan Menteri. Amat malang sekali negara ini memiliki individu sebegini sebagai pemimpin negara.

Maksud ayat-ayat Allah dalam Surah al-Hujurat ayat 11:

“Wahai orang-orang yang beriman! Janganlah sesuatu puak (dari kaum lelaki) mencemuh dan merendah-rendahkan puak lelaki yang lain, (kerana) barangkali puak yang dicemuhkan itu lebih baik daripada mereka; dan janganlah pula sesuatu puak dari kaum perempuan mencemuh dan merendah-rendahkan puak perempuan yang lain, (kerana) barangkali puak yang dicemuhkan itu lebih baik daripada mereka…”

Wanita IKRAM yang memperjuangkan Kempen Hentikan Keganasan terhadap Wanita (Stop Violence Against Women) (VAW) menyeru kepada sekalian rakyat Malaysia, kaum wanita khususnya untuk bangkit dan mengutuk tindakan Timbalan Menteri yang tidak berakhlak ini.

Sungguh, dia telah memalukan agama yang dipercayainya dan memalukan orang Melayu serta rakyat Malaysia.

Kesal dengan apa yang berlaku, Wanita IKRAM menuntut agar:

1. Datuk Sri Tajudin memohon maaf khususnya kepada YB Teresa dan amnya kepada semua kaum wanita

2. Semua Rakyat Malaysia menolak wakil rakyat dan pemimpin yang tidak berakhlak serta menghina wanita seperti ini melalui kuasa undi masing-masing.

Datin Paduka Hajah Che Asmah IbrahimKetua Wanita IKRAM


Kemuka solusi praktikal kepada permasalahan negara – Dr Parid

“Inisiatif ini terlebih dahulu menuntut penyediaan negara dan masyarakat dengan pelbagai kumpulan pakar bidang yang terlatih dan bersedia untuk turun padang memberikan sumbangan terbaik mereka bagi mengkhidmati masyarakat dan negara serta menyelesaikan permasalahannya,” jelas beliau ketika menyampaikan Ucapan Dasar Perhimpunan Ahli Teras (PAT 2016) di sini hari ini.

Selain itu tambahnya, IKRAM turut menggiatkan pelaksanaan aktivisme yang relevan menerusi peningkatan penglibatan aktif dengan masyarakat umum, agensi kerajaan, badan-badan bukan kerajaan (NGO) dan pelbagai pihak di seluruh pelosok negara.

Menurut beliau, inilah bentuk-bentuk penglibatan yang perlu dilakukan bagi membangunkan kesepakatan dan kerjasama yang telus lagi membina dan mengatasi pelbagai masalah dan cabaran yang sedang dihadapi masyarakat dan negara ke arah membangunkan sebuah negara yang makmur, berkembang maju dan menyantuni semua rakyatnya.

Beliau turut menyeru ahli IKRAM supaya memainkan peranan dan tanggungjawab kepemimpinan masyarakat di semua peringkat.

“Ia dapat berlaku menerusi inisiatif proaktif dan respons yang cepat kepada isu-isu semasa yang tercetus dalam masyarakat dan negara supaya kita dapat membimbing mereka semua dalam mendepani semua isu tersebut dengan menampilkan kebijaksanaan, ketepatan dan pertanggungjawaban,” jelasnya lagi.

Dalam PAT 2016 yang bertemakan “Ahli Teras Pemacu RI1619”, beliau mengingatkan kepada semua Ahli Teras tentang tanggungjawab khas yang perlu dipikul bersama-sama.

“(Iaitu) tanggungjawab perjuangan bagi mengangkat kedudukan umat dalam negara dan di persada dunia, mendaulatkan syariah dalam kehidupan, menyantuni umat manusia dengan suluhan cahayanya serta memenangkan Islam agar memimpin dunia dan manusia sejagat,” tegas beliau.

Pelancaran Kempen Sejuta Harapan dan ‘soft launch’ Harmoni Nasional FM

Dr Parid juga menuntut Ahli Teras supaya mempunyai sikap kepedulian tahap tinggi bagi memacu Rancangan IKRAM 2016-2019 (RI1619) sekuat-kuatnya serta mengerah tenaga dan keringat agar IKRAM dapat mencapai seluruh sasarannya menjelang tahun 2019 bagi memacu perubahan masyarakat dan negara, insya-Allah.

Beliau menyampaikan Ucapan Dasar kepada hampir 1,000 orang Ahli Teras dari seluruh negara yang hadir dalam PAT 2016 pagi tadi di The Space Grand Ballroom di sini. Selesai berucap, beliau melancarkan Kempen Sejuta Harapan inisiatif Hidayah Centre Foundation (HCF). Majlis turut diserikan dengan soft launch radio Internet, Harmoni Nasional FM dengan tema “Suara Rahmah Anda”.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Sebuah pertemuan yang menyinari kehidupan

“Sebenarnya, awak ni sembahyang tak?” Mataku terbeliak mendengar pertanyaan  yang terpacul daripada mulutnya. Lidahku kelu. Tidak pernah terlintas di fikiranku  yang Julia akan bertanyakan soalan sedemikian.

“Sembahyanglah…” aku menjawab perlahan dan mengalihkan pandanganku ke  lantai. Dia seolah-olah berputus asa kerana pelbagai cara dilakukan untuk  menolongku namun sia-sia sahaja.

Perniagaan pakaian yang diusahakan selama  sepuluh tahun menemui penghujungnya. Mula merosot sejak empat tahun lalu dan kini tidak dapat diselamatkan lagi.

Kesabaran manusia itu ada hadnya dan kini kesabaran itu menemui titik noktah. Aku memahami perasaan itu.

Peristiwa beberapa hari lepas terlintas di benak fikiran. “Awak mungkin kena  banyakkan bersedekah,” kata Arina. Hatiku terluka. Seumur hidupku, tidak pernah ku  lokek.

Kedua-dua sahabat karibku telah berputus asa dengan aku. Siapa lagi yang boleh ku harapkan?

Aku merupakan anak bongsu daripada dua adik-beradik. Abi, ummi dan abangku telah meninggal dunia dalam kemalangan yang tragis pada hari jadiku; tiga tahun lalu.

Sejak peristiwa itu, tiada lagi sambutan hari jadi. Adakah aku patut bersyukur diberi nyawa, atau mungkinkah aku ini pembawa malang?

Abi memandu ketika hujan lebat dari kampung untuk melawatku di kedai. Mereka membawa kek dan hadiah untuk menggembirakan hatiku ketika perniagaan merosot.

“Julia, kedai saya dah gulung tikar, saya nak pindah semula ke kampung minggu  depan,” kataku memecahkan kesunyian dalam kebuntuan.

“Tapi, bukankah tiada orang di kampung? Tak bahayakah awak duduk seorang?”  tanya Julia.

“Insya-Allah, Allah pelihara. Saya perlukan masa untuk bertenang dan bersendirian.”

Julia mengangguk faham. Dia menyambung perbualan, “Saya dan Arina akan tolong  awak berkemas dan ikut hantar awak sekali ke kampung. Kami akan ikut kereta  awak dari belakang.”

Aku cepat-cepat memotong cadangannnya. “Tak perlu, saya akan balik sendiri naik  bas. Kereta dan barang-barang akan saya jual buat menampung hidup sebelum  mencari kerja di sana. Saya nak mulakan hidup baru, saya perlukan masa. Dalam  masa sebulan ni, kalau boleh awak jangan hubungi saya.”

“Tapi..” Julia seakan-akan tidak berpuas hati dengan permintaanku. “Saya harap awak faham..” kataku dengan nada tegas menahan kesedihan.

Seminggu aku bersendirian di kampung. Suasana yang tenang dan damai tidak  dapat membendung kedukaan ini. Aku menangis siang dan malam. “Allah, apa lagi  yang Kau mahu dariku? Apa lagi yang tak cukup? Aku dah korbankan hidupku  untuk-Mu. Tak cukup lagikah?”

Keyakinanku pada agama mula goyah, namun aku masih lagi bersolat mempertahankan iman senipis kulit bawang. Kitab suci al-Quran sudah setahun tidak dibaca sejak kematian nenek.

Kebanyakan masa dihabiskan dengan bermonolog dalaman, “Kenapa aku Ya Allah? Kenapa nyawa ahli keluargaku juga yang diambil-Mu? Kenapa? Kami semua selama ini hamba yang taat kepada-Mu. Inikah balasan kepada kami?” Pertanyaan yang tiada jawapan.

Keesokannya, aku bangun awal pagi dan ke kebun nenek di sebelah rumah. Kebun  yang dibiarkan tanpa penjagaan sesiapa pun masih lagi subur dengan pelbagai tanaman.

Sejak aku di sini, aku hanya makan hasil yang dipetik di kebun ini. Namun, masih banyak lagi yang tidak bersentuh. Rumah pusaka ini jauh terperosok ke dalam kampung, memang tiada jiran tetangga.

Dahulu, nenek sentiasa mengingatkan tentang keberkatan rezeki. Mungkin kerana keberkatan itu, kebun ini terus subur walaupun selepas pemergiannya.

“Habis tu, selama ni aku berniaga tak berkatkah?” Perasaan tidak berpuas hati  mengenai keberkatan terluah kerana merasakan ketidakadilan hidup di dunia.

Segalanya ku lakukan untuk-Mu tetapi kini aku terfikir adakah ia berbaloi? Tiba-tiba terdetik di hati untuk menjual hasil kebun di pasar basah. Tanpa melengahkan masa, aku memetik hasil tersebut dan memasukkannya ke dalam beg plastik.

Basikal tua dikayuh laju menuju ke pasar yang terletaknya sejam dari rumah. Sayur sayuran kampung habis dijual dalam masa dua jam. Segala keringat yang menitik  dek hari yang panas terik membuahkan hasil.

Sebelum pulang, mataku terpandang susuk tubuh wanita 60-an yang duduk di lantai  kaki lima pasar. Aku menghampirinya dan memulakan bicara, “Mak cik nak minum  tak? Jom, saya belanja.”

Mak cik tersebut tersenyum gembira dengan pelawaanku. Dia tidak henti-henti  mengucapkan terima kasih. “Nak, mak cik tak pernah pun nampak kamu selama ni?  Kamu baru berniaga kat sini ke?”

“Ya, mak cik. Saya orang baru kat sini,” jawabku. Aku pun cuba menyambung  perbualan dengan bertanyakan tentang hal dirinya.

“Mak cik duduk mana?” Dengan tenang dia berkata, “Mak cik tiada rumah, mak cik tidur je kat pasar ni. Alhamdulillah.”

Aku terkejut dan mula bertanyakan tentang ahli keluarganya, “Keluarga mak cik kat  mana?”

“Mak cik memang sebatang kara, nak. Mak cik anak tunggal, tak pernah berkahwin.  Alhamdulillah. Sekarang ni kalau makan pun, ramai je orang kat pasar selalu  sedekah kat mak cik. Alhamdulillah. Dulu mak cik pernah bekerja, ada simpanan, tapi ada orang tipu duit mak cik. Alhamdulillah.”

Besar betul ujian hidup mak cik di usia senja. Namun dia tenang dan sentiasa  melafazkan syukur.

Aku bertanya lagi, “Mak cik, kenapa mak cik selalu sebut alhamdulillah walaupun  macam-macam ujian dalam hidup mak cik?”

Mak cik terus menjawab, “Nikmat iman dan Islam kan paling besar. Tak apalah hilang  harta dunia, lagipun hidup ni kan persinggahan. Syurga Allah harapnya tempat kita,  insya-Allah. Mungkin juga mak cik banyak buat dosa sebab tu Allah nak uji.”

“Dosa apa mak cik buat?” tanyaku.

“Kita manusia ni, walaupun kita tak buat dosa besar, tapi kita tak terlepas daripada  dosa-dosa kecil. Dosa-dosa kecil jika tak bertaubat, boleh jadi dosa besar,” jawabnya  tenang.

Ya Allah, adakah ini teguran daripada-Mu? Aku datang daripada keluarga yang taat  beribadah. Sejak dari kecil kehidupanku memang terpelihara. Adakah tanpa ku  sedari terbit rasa kesombongan yang aku ini lebih baik daripada orang lain?

Dosa ujub ini amatlah besar di sisi-Mu. Jarang juga aku melafazkan istighfar kerana  perasaan itu. Mungkin apa yang berlaku, Kau mahukan aku kembali ke jalan yang  benar. Tuhanku, ampunilah aku. Aku menyeka air mata yang tiba-tiba menitis.

“Mak cik, jom duduk dengan saya. Saya duduk seorang je. Baju-baju arwah nenek  saya pun ada, mak cik tak perlu risau. Bahaya tidur di tempat terbuka,” Aku  memujuk sambil memegang tangannya dengan erat.

“Mak cik tak nak susahkan kau..” kata mak cik dihimpit perasaan serba salah.

“Mak cik, tak susahkan saya pun. Allah pertemukan kita untuk hidup yang lebih baik. Alhamdulillah.”

Akhirnya mak cik bersetuju. Dengan lafaz bismillah, kami memulakan perjalanan ke  rumah pusaka peninggalan nenek.

Sesungguhnya pertemuan tersebut memberikan sinar pada kehidupanku setelah bertahun-tahun dilanda kesedihan. Alhamdulillah.

Nur Hafizah Abdul Kadir
Content Creator

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Pendidikan Berterusan Membudayakan Integriti – Presiden IKRAM

Kita menjunjung kasih Titah Diraja Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah ketika merasmikan istiadat pembukaan Mesyuarat Pertama Penggal Kedua Parlimen ke-15.

Bagi membudayakan integriti dan memperkukuh tadbir urus, baginda menghargai komitmen serta tekad kerajaannya untuk membanteras rasuah secara agresif dengan menumpukan kepada aspek perolehan, penguatkuasaan dan rasuah berskala besar.

Rasuah berskala besar kini menjadi tumpuan dan perhatian kerajaan bagi menyelamatkan wang rakyat daripada dirompak oleh pihak tidak bertanggungjawab.

Menurut Perdana Menteri, Dato’ Seri Anwar Ibrahim semasa perbahasan Titah Diraja, kes berskala besar yang disiasat SPRM ketika ini antaranya skandal air terbesar di Sabah melalui Ops Water.

Skandal tersebut membabitkan penyelewengan infrastruktur mencecah RM3.3 bilion, yang mana setakat ini aset berjumlah RM63 juta berjaya dikembalikan dan kes masih berjalan di mahkamah.

Selain itu, sindiket bitcoin membabitkan kecurian bekalan elektrik dengan kerugian sehingga RM2.3 bilion antara 2018 hingga 2021, disiasat melalui Ops Power dan tuntutan palsu dalam insentif semasa Covid-19 membabitkan Program Penjana Kerjaya melalui Ops Hire, dengan wang diselamatkan sebanyak RM426 juta.

Inilah hanyalah sebahagian daripada ‘barah’ rasuah dan penyelewengan yang menyebabkan ketirisan wang rakyat. Kita percaya banyak lagi kes rasuah dan penyelewengan berskala besar akan dibanteras hingga ke akar umbi dengan tindakan agresif oleh SPRM.

Ketegasan kerajaan dapat dilihat daripada kenyataan Anwar bahawa mana-mana menteri yang didapati terlibat dengan budaya rasuah atau salah guna kuasa akan dipecat serta-merta, yang memberi isyarat bahawa kerajaan tiada kompromi dengan jenayah tersebut.

Andainya skandal-skandal sebesar ini tidak terjadi, bayangkan apa manfaat yang bernilai ribuan juta ringgit dapat diperolehi oleh rakyat.

Sudah pasti pembangunan yang lebih rancak, pendapatan rakyat yang lebih baik, infrastruktur kesihatan yang lebih banyak, peningkatan universiti awam, yuran pengajian tinggi yang lebih murah dan banyak lagi.

Menjadi harapan kita agar kes-kes ‘jerung’ ini tidak terjadi lagi selepas ini dengan membudayakan integriti, pendidikan masyarakat, penguatkuasaan undang-undang dan pembanterasan rasuah yang agresif hingga ke akar umbi.

Tujuannya hanya satu, iaitu mengembalikan segala hasil negara untuk manfaat seluruh rakyat.

Umum mengetahui pelbagai slogan dan gagasan diuar-uarkan setiap kali bertukarnya kerajaan antaranya Wawasan 2020, Islam Hadhari, 1Malaysia, Malaysia Baharu, Kerajaan Prihatin, Keluarga Malaysia dan yang terbaru Malaysia Madani.

Namun hakikat yang perlu diakui, nilai akhlak dan moral yang ditekankan dalam slogan-slogan tersebut sukar membumi, dibudayakan dan dihayati yang mampu merubah sudut pandang masyarakat.

Bagi menjadikannya sesuatu itu sebati dengan jiwa, ia memerlukan kepada pendidikan yang berterusan serta iltizam politik yang tinggi untuk membudayakannya.

Pendidikan berterusan berkaitan pembudayaan integriti bukan sahaja perlu dilaksanakan sepanjang masa, bahkan merangkumi segenap golongan masyarakat, anak kecil, kanak-kanak, remaja dan dewasa, juga pelajar sekolah rendah, menengah, mahasiswa dan yang berkerjaya.

Pertubuhan IKRAM Malaysia (IKRAM) mendukung dan menyokong penuh gerakan massa untuk mendidik masyarakat tentang bahaya rasuah seperti Rasuah Busters, melalui pelbagai aktiviti, program dan kempen kesedaran.

Gerakan ini bertujuan membawa sebuah reformasi nilai dan integriti dengan matlamat perjuangan membanteras pandemik rasuah, yang boleh membawa perubahan dalam masyarakat terutamanya dengan sistem nilai.

Kita percaya melalui pendidikan yang berterusan melalui gerakan seperti ini, lama-kelamaan masyarakat akan memandang jijik terhadap jenayah rasuah, sekali gus dapat membudayakan nilai integriti dalam diri.

Oleh itu, mendidik masyarakat dalam membudayakan integriti dan membanteras rasuah ini bukanlah terletak di bahu kerajaan semata-mata, bahkan ia adalah tanggungjawab bersama sebagai rakyat Malaysia.

Dengan penggemblengan aspek pendidikan berterusan dan iltizam politik yang tinggi dalam membudayakan integriti, kita yakin negara Malaysia yang tercinta ini mampu dipacu ke arah kemakmuran dan kesejahteraan.

Hj Badlishah Sham Baharin
Presiden
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepentingan Persepsi Dalam Kehidupan Seorang Muslim

Kehidupan manusia pada masa kini seperti berada di medan perang.

Saban hari, kita berperang dengan masa, berperang dengan tuntutan kerjaya dan rumah tangga, berperang dengan keperluan peribadi dan keluarga mahupun masyarakat, apatah lagi berperang dengan buah fikiran dan konflik emosi yang menguji.

Hidup pada masa kini bersifat lebih rencam dan dipenuhi dengan pelbagai persoalan yang perlu difikirkan, tambahan pula pada zaman kemajuan digital dan maklumat tanpa sempadan yang kadang-kadang memuakkan minda dengan urusan dan masalah orang lain yang tidak perlu difikirkan.

Perkara-perkara yang tidak diperlukan ini secara tidak sedar telah masuk dalam kehidupan dan menyebabkan proses untuk sampai kepada tujuan hidup menjadi lambat atau tergendala.

Satu perkara yang seolah disepakati manusia yang waras, iaitu mendapatkan bahagia ialah antara tujuan hidup manusia sejagat.

Saya teringat kepada sebuah buku yang sedang dibaca, Filosofi Teras oleh Henry Manampiring, sebuah karya tentang falsafah Yunani dan Rom kuno yang sudah diulang cetak sebanyak 25 kali dalam masa dua tahun.

Pencapaian buku ini yang sangat menakjubkan membuatkan saya teruja untuk meneruskan pembacaan.

Ringkasnya, penulis buku ini telah berjaya mendekatkan kefahaman pembaca tentang sebuah kemampuan akal manusia berfikir tentang kehidupan mereka lebih daripada 2,000 tahun yang lalu.

Sebuah pencapaian akal tentang cara menghadapi kehidupan (bukan teknologi fizikal tetapi teknologi mental) dengan akal dan minda yang sejahtera.

Buah fikiran yang dikenali dengan ‘Falsafah Stoasme’ (atau Stoisisme) yang diketengahkan dalam buku ini menganjurkan bahawa bahagia ialah saat kita tidak terganggu oleh fikiran dan perasaan yang negatif.

Falsafah ini mencadangkan empat kebajikan utama dalam mencapai bahagia iaitu:

1. Kebijaksanaan iaitu kemampuan mengambil keputusan terbaik dalam apa juga situasi.

2. Keadilan iaitu memperlakukan orang lain dengan adil dan jujur.

3. Keberanian iaitu berani berbuat sesuatu yang benar.

4. Menahan diri yang merangkumi disiplin, kesederhanaan dan kawalan emosi dan nafsu serta kehendak.

Hakikatnya, kebajikan-kebajikan inilah yang menjadi pedoman dalam hidup. Bersama-sama dengan kemampuan mengendalikan emosi negatif, kehidupan yang tenteram, damai akan hadir sebagai natijah.

Menyentuh tentang emosi negatif, ia mengingatkan saya kepada sebuah cara terapi yang diamalkan oleh kalangan pakar psikologi iaitu terapi kognitif.

Metode yang mula berkembang sekitar tahun 1990an di Amerika menyatakan bahawa segala emosi yang mengganggu manusia sebenarnya berasal daripada cara penilaian yang salah.

Cara berfikir yang keliru atas kejadian dalam hidup menyebabkan seseorang itu tertekan, gelisah, depresi atau marah-marah tanpa alasan yang jelas.

Ini bermakna, sebahagian besar daripada tekanan yang wujud dalam hidup, berpunca daripada cara seseorang itu berfikir dan menilai serta memandang akan sesuatu isu.

Berbalik kepada yang asas dalam kehidupan seorang Muslim, sedari kecil hampir setiap Muslim akan diajar dengan doa tentang memohon kebaikan di dunia dan akhirat sebagaimana yang tercatat dalam al-Quran iaitu:

Di antara mereka, ada juga yang berdoa, “Ya Tuhan kami, berilah kami kebaikan di dunia dan kebaikan di akhirat serta lindungilah kami daripada azab neraka.” (Surah al-Baqarah: 201)

Ini bererti, konsep dua dimensi kehidupan iaitu dunia dan akhirat membekas dalam minda seorang Muslim yang terdedah kepada ajaran Islam, sama ada secara langsung mahupun tidak.

Maha Suci Allah SWT yang menjadikan dunia yang dianggap sebagai jambatan kepada akhirat penuh dengan daya tarikan yang mempersonakan.

Jika tanpa tarikan tersebut, boleh jadi manusia hanya akan fokuskan kehidupannya untuk akhirat kerana ia lebih bersifat abadi dan kekal.

Relatifnya, dalam menjalani kehidupan di dunia, manusia akan bersungguh-sungguh, hinggakan kadang-kadang manusia seperti akan hidup selamanya.

Hal ini tidaklah pelik kerana hakikat dunia memanglah begitu. Jelas sekali, perkara ini dinyatakan dalam al-Quran yang bermaksud:

“Dijadikan indah bagi manusia kecintaan kepada pelbagai kesenangan yang berupa wanita, anak-anak, harta benda yang banyak berupa emas, perak, kuda pilihan, binatang ternak, dan sawah ladang. Itulah kesenangan hidup di dunia dan di sisi Allahlah tempat kembali yang baik.” (Surah Ali Imran: 14)

Sebaliknya, terdapat hadis-hadis yang berupa peringatan bagi sesiapa yang menjadikan tujuan utama hidupnya ialah untuk dunia semata-mata. Contohnya sebuah hadis yang diriwayatkan oleh Ibnu Majah (No. 4108, Sahih), Rasulullah SAW telah bersabda yang bermaksud:

”Perbandingan antara dunia dan akhirat boleh diukur dengan seseorang yang mencelupkan jari tangannya ke dalam air laut. Lihatlah, seberapa banyak air yang ia dapat di jari tangannya itu (itulah nilai dunia).”

Dalam hadis yang lain, diceritakan bahawa pada satu hari, Usman bin Affan bercerita, ”Suatu saat di tengah hari, aku melihat Zaid bin Tsabit keluar daripada kediaman Marwan. Dalam hati, aku tertanya-tanya, apakah yang sedang berlaku?

Aku yakin, pasti ada sesuatu yang penting yang dibawa oleh beliau.” Usman mendekati Zaid lalu bertanya, ”Apa yang sedang berlaku wahai Zaid?” Zaid menjawab, ”Aku membawa sesuatu yang aku dengar secara langsung daripada Nabi SAW.” Usman bertanya lagi, ”Apa yang Nabi SAW sabdakan kepadamu?”

Zaid menjawab, ”Rasulullah SAW bersabda, ‘Siapa yang menjadikan dunia sebagai cita-cita akhirnya, Allah akan pisahkan dia dengan apa yang diinginkannya (dunia), lalu Allah akan menjadikan kefakiran membayang di pelupuk kedua matanya. Padahal Allah sudah pasti akan memberikan dunia kepada setiap manusia sesuai dengan yang telah ditetapkan. Tapi siapa yang menjadikan akhirat sebagai cita-cita akhirnya, maka Allah akan mengumpulkan dan mencukupi segala keperluannya di dunia. Lebih daripada itu, Allah akan membuat hatinya menjadi kaya. Dunia akan selalu mendatanginya, meskipun dia enggan untuk menerimanya.” (HR Ibnu Majah, No. 4105, Sahih)

Sementara itu, dalam sebuah hadis qudsi, Allah SWT berfirman yang bermaksud: ”Wahai anak cucu Adam, kamu mencurahkan segala ibadah hanya kerana inginkan keredaan-Ku, pasti akan Aku penuhi hatimu dengan kekayaan. Aku juga akan tutup kefakiranmu. Jika tidak demikian, Aku akan penuhi hatimu dengan segala kesibukan. Aku juga tidak akan menutupi kefakiranmu.” (Daripada Abu Hurairah, HR Ibnu Majah, No. 4107, Hadis Hasan)

Hadis-hadis seumpama yang disebutkan menjadi panduan penting untuk seseorang itu membentuk persepsi yang jelas tentang nilai kehidupan dunia dan akhirat.

Yang jelas ialah, nilai dunia sangatlah rendah jika dibandingkan dengan akhirat. Allah SWT telah berfirman dalam Surah an-Nisaa’ ayat 77 yang bermaksud:

”Katakanlah, bahawa sesungguhnya kehidupan dunia itu nilainya kecil. Nilai akhirat jauh lebih baik bagi orang-orang yang bertakwa.”

Menyedari hal itu, kita sedari bahawa kehidupan dunia bersifat sementara demi mengumpul usaha untuk sampai kepada akhirat. Dalam Surah al-Qasas ayat 77, Allah SWT telah berfirman yang bermaksud:

”Carilah nilai akhirat yang telah Allah sebarkan dalam kehidupanmu, tapi jangan lupakan dunia. Berbuat baiklah di dunia sebagaimana Allah telah berbuat baik padamu.”

Sebagai seorang Muslim yang bijaksana, memahami kedudukan nilai dunia dan akhirat, mengenal pasti kekuatan minda dan emosi sendiri akan memudahkan seseorang untuk menjalani kehidupan dunia dengan sejahtera.

Hidup berpandukan wahyu dan mengiktiraf kemampuan akal untuk menguruskan diri dan kehidupan, pasti manusia akan mampu menjalani kehidupan dengan terhormat dan berkat.

Akhirnya, sebagai renungan, setiap daripada apa yang dinyatakan dalam ayat berikut perlulah difahami dan dijadikan pedoman  sebaiknya.

“Ketahuilah, bahawa sesungguhnya kehidupan dunia ini hanyalah permainan dan suatu yang melalaikan, perhiasan dan bermegah-megah antara kamu serta berbangga-banggaan tentang banyaknya harta dan anak, seperti hujan yang tanam-tanamannya mengagumkan para petani; kemudian tanaman itu menjadi kering dan kamu lihat warnanya kuning kemudian menjadi hancur. Dan di akhirat (nanti) ada azab yang keras dan ampunan daripada Allah serta keredaan-Nya. Dan kehidupan dunia ini tidak lain hanyalah kesenangan yang menipu.” (Surah al-Hadid: 20)

Dr Hamidah Mat
Timbalan Dekan Fakulti Sains Sosial dan Kemanusiaan, Open University Malaysia (OUM) dan Penasihat ILMAN

Penafian: Tulisan ini adalah pandangan peribadi penulis dan tidak semestinya mencerminkan pendirian IKRAM.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


PRU15: Sokong Petisyen Bela Rakyat, Profil MP

PETALING JAYA – Badan bukan kerajaan (NGO) dan pertubuhan masyarakat madani CSO) mengemukakan lima isu utama Agenda Rakyat serta tiga tonggak utama dan sepuluh tuntutan yang dibuat melalui Manifesto Rakyat.

Dalam satu sidang media pada Khamis, NGO-NGO tersebut telah menggesa agar seluruh masyarakat bersama-sama menyokong petisyen Agenda Rakyat dan Manifesto Rakyat.

Dalam pada itu, portal MP Profiling turut dilancarkan bagi memberikan maklumat dan profil tentang Ahli-ahli Parlimen, bagi membolehkan para pengundi dalam PRU15 membuat keputusan yang lebih tepat dan berinfomasi untuk memilih pemimpin yang berwibawa, berkredibiliti dan berintegriti.

Jurubicara sidang media ini ialah Prof. Jeffrey Phang (MYPJ), Mary Magdaline Pereira (Aliran), Stanley Yong (KLSCAH), Faribel Maglin Fernandez (Pusat KOMAS) dan Dr Lim Chee Han (Ketua Kluster GBM).

Turut hadir memberikan sokongan Eric Chew (MYPJ), Hj Shahrul Aman Mohd Saari dan Jusni Yusoff (Pertubuhan IKRAM Malaysia), S. P. Nathan (EWRF) dan Ng Yoon Kin (LLG Cultural development Centre).

Berikut ialah kenyataan penuh yang telah dipersetujui bersama dalam sidang media tersebut:

Sokong Agenda Rakyat dan Manifesto Rakyat

Ketika negara semakin hampir dengan pilihan raya umum, pertubuhan-pertubuhan masyarakat sivil dan individu-individu telah mengenal pasti isu-isu dan pembaharuan yang penting untuk kelangsungan dan pembangunan masa depan negara.

“Ini perlu dibawa ke hadapan dan ditonjolkan kepada para pengundi, calon-calon pilihan raya, parti-parti politik dan para pemimpin mereka. Kita mesti fokus terhadap isu-isu dan pembaharuan-pembaharuan ini jika kita ingin menghentikan negara ini daripada terus terjunam ke bawah.”

Setakat ini, masyarakat sivil telah bersama-sama mengetengahkan dua inisiatif utama: Agenda Rakyat untuk “Tuntut Semula Negara Kita” dan Manifesto Rakyat (Suara Rakyat, Manifesto Rakyat).

Agenda Rakyat Tuntut Semula Negara yang dianjurkan oleh Aliran, GERAK, Pacos Trust, Save Rivers, Suaram dan Undi18 menggariskan lima isu utama:

Matlamat utamanya adalah untuk memastikan para pengundi memilih calon berdasarkan komitmen dan rekod mereka dalam lima isu ini.

Satu lagi matlamat yang lain adalah untuk memastikan ahli-ahli politik sedar bahawa ini adalah isu-isu yang masyarakat sivil anggap penting.

Manifesto Rakyat (Suara Rakyat, Manifesto Rakyat) yang digerakkan oleh Gabungan Bertindak Malaysia dan CSO Platform for Reform mempunyai tiga tunjang utama:

Ketiga-tiga tonggak ini merangkumi 27 tema polisi secara menyeluruh.

Manifesto Rakyat mempunyai 10 tuntutan yang diharapkan akan mendapat maklumbalas dari calon-calon yang bertanding dalam pilihan raya umum yang akan datang untuk dimuatkan dalam laman web MP Profiling:

5 Mewujudkan undang-undang hak kepada maklumat dan menghapuskan undang-undang yang mengekang kebebasan berekspresi.

Manifesto ini telah menggabungkan suara-suara yang pelbagai dalam masyarakat untuk mencerminkan apa yang rakyat mahu, tuntut dan ambil berat dalam pelbagai bidang dasar. la bertujuan untuk menjadi rujukan kontemporari untuk parti politik dan platform advokasi untuk masyarakat sivil secara keseluruhan.

Pilihan raya yang akan datang merupakan satu peluang kepada rakyat biasa untuk menggerakkan pembaharuan dan perubahan sekali lagi melalui peti undi dan mengelak daripada terbawa-bawa oleh retorik dan drama politik.

“Rakyat mesti memacu agenda memandangkan ahli-ahli politik seperti telah hilang arah.”

Pada tahun 2018, rakyat Malaysia telah bangkit bersama menggunakan kuasa rakyat untuk mencapai perubahan yang tidak diduga.

Walaupun kerajaan sering bertukar ganti selepas itu, perubahan bersejarah yang dicapai ketika itu telah mencetuskan momentum popular untuk pembaharuan politik, dan ini menunjukkan yang rakyat mampu mencetus perubahan.

Kita pernah melakukannya sebelum ini, kita boleh melakukannya sekali lagi. Kita perlu mempunyai keyakinan terhadap demokrasi dan kehendak rakyat.

Jika lebih ramai rakyat Malaysia berfikir seiring dengan isu-isu penting yang ada pada hari ini berbanding dengan pemikiran sempit perkauman dan keagamaan, kita pasti dapat bergerak bersama untuk mendesak ke arah sebuah kerajaan yang lebih bertanggungjawab dan adil.

Rakyat bukan sahaja perlu keluar mengundi, mereka juga patut menuntun calon-calon untuk menyatakan pendirian mereka terhadap isu-isu penting, dan rakyat perlu memastikan mereka menunaikan janji mereka.

JEJAK CALON ANDA UNTUK MEMASTIKAN MEREKA MENYOKONG TUNTUTAN-TUNTUAN MANIFESTO INI DENGAN MENGGUNAKAN PORTAL “MP PROFILING” di http://www.mp-profiling.info/.

“Kami mengharapkan sokongan anda kepada dua inisiatif masyarakat sivil ini untuk menetapkan agenda dan perbincangan menjelang pilihan raya akan datang. Sila sokong petisyen kami, demi Malaysia yang lebih baik, demi Rakyat.”

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kepimpinan berwibawa menjayakan wawasan Malaysia

Sempena sambutan bulan merdeka ini dengan tema Malaysia Prihatin, seluruh rakyat meraikannya dengan ketabahan dalam menangani pandemik Covid-19.

Bagi mengisi agenda nasional ke arah mencapai Wawasan Kemakmuran Bersama 2030, Malaysia perlu kepada kepemimpinan yang berwibawa dalam kerajaan serta pelbagai peringkat.

Dalam menjayakan agenda nasional ini, tentunya ia memerlukan petunjuk daripada Allah SWT, terutama dalam mendepani cabaran kepimpinan dalam menyelesaikan kemelut negara.

Kepimpinan berwibawa di sini membawa maksud kepemimpinan yang berasaskan nilai dan budaya integriti, kompeten serta berwawasan. Kepimpinan yang mengambil petunjuk rabbani akan diberi rahmat, kekuatan, serta petunjuk dalam membuat sesuatu keputusan.

Ada banyak ciri kepimpinan yang boleh dikongsikan, namun konsep kepimpinan berasaskan nilai dan petunjuk rabbani ada dinyatakan dalam beberapa ayat suci al-Quran.

1. Kepimpinan yang menghayati dan membudayakan integriti dan nilai murni

Nilai dan budaya integriti perlu ada pada seseorang pemimpin agar melahirkan pengikut atau rakyat yang bersama mendukung nilai dan budaya tersebut. Pemimpin yang taat, takut serta kembali kepada Allah SWT, akan didorong untuk mempunyai pengikut-pengikut yang juga taat serta dapat melaksanakan kebaikan.

Ini dapat menghindarkan pemimpin serta pengikutnya jauh daripada sifat-sifat buruk, tidak amanah, bebas daripada salah laku serta rasuah yang dapat menghancurkan sesebuah negara. Petunjuk ini ada dinyatakan bahawa pemimpin ini sebagai imam iaitu ketua ikutan, dalam Surah Al-Anbiyaa’ ayat 73 yang bermaksud:

“Dan Kami jadikan mereka ketua-ketua ikutan, yang memimpin (manusia ke jalan yang benar) dengan perintah Kami, dan Kami wahyukan kepada mereka mengerjakan kebaikan, dan mendirikan sembahyang, serta memberi zakat; dan mereka pula sentiasa beribadat kepada Kami.”

2. Kepimpinan yang berani menegakkan kebenaran dan keadilan

Rahsia kejayaan penuh gemilang yang dirintis Rasulullah SAW dan juga generasi sahabat adalah berdasarkan kepada corak kepemimpinan seorang pemimpin yang sentiasa menegakkan kebenaran termasuk konsep keadilan dan juga kerjasama masyarakat dalam merealisasikan cita-cita dan wawasan negara.

Inilah kunci kejayaan sebuah negara berdaulat yang berkait rapat dengan faktor kepemimpinan yang adil dan juga kerjasama erat rakyat yang dipimpin. Konsep perpaduan rakyat juga harus menjadi agenda penting dalam menegakkan kebenaran.

Dalam al-Quran, pemimpin juga digelar khalifah kerana sifatnya yang harus menegakkan kebenaran walaupun ianya bercanggahan dengan kepentingan diri sendiri.

Ancaman kepada mereka yang mengikut hawa nafsu ialah mereka akan hilang pedoman, keberkatan dan azab yang berat. Mereka dianjurkan untuk tidak menurut hawa nafsu seperti dalam Surah Saad ayat 26 yang bermaksud:

“Wahai Daud, sesungguhnya Kami telah menjadikanmu khalifah di bumi, maka jalankanlah hukum di antara manusia dengan (hukum syariat) yang benar (yang diwahyukan kepadamu); dan janganlah engkau menurut hawa nafsu, kerana yang demikian itu akan menyesatkanmu daripada jalan Allah. Sesungguhnya orang-orang yang sesat daripada jalan Allah, akan beroleh azab yang berat pada hari hitungan amal, disebabkan mereka melupakan (jalan Allah) itu.”

3. Kepimpinan yang kompeten, berilmu pengetahuan dan berwawasan

Kepercayaan rakyat terhadap pemimpin mereka amat berkait dengan pemimpin yang kompeten. Kompeten ini termasuk kecekapan dan kemampuan dari segi ilmu pengetahuan, pengalaman dan berpandangan jauh adalah perlu dalam memastikan pemimpin tersebut kompeten dalam mengemudi negara.

Dalam konteks sekarang, ada pemimpin yang tidak takut untuk menggunakan wang bagi mendapatkan kuasa. Pemimpin yang mendapatkan kuasa disebabkan wang dan rasuah tentunya tidak akan kekal lama dan rakyat akan hilang kepercayaan kepada mereka.

Allah SWT telah merakamkan dalam Surah al-Baqarah ayat 247 tentang pemilihan Thalut sebagai raja yang kompeten dengan mengurniakannya kekuatan mental dan fizikal (ilmu pengetahuan dan tubuh badan) dan bukannya dengan harta kekayaan.

“Dan Nabi mereka pula berkata kepada mereka: “Bahawasanya Allah telah melantik Thalut menjadi raja bagi kamu. Mereka menjawab: “Bagaimana dia mendapat kuasa memerintah kami sedang kami lebih berhak dengan kuasa pemerintahan itu daripadanya, dan ia pula tidak diberi keluasan harta kekayaan?” Nabi mereka berkata: “Sesungguhnya Allah telah memilihnya (Thalut) menjadi raja kamu, dan telah mengurniakannya kelebihan dalam lapangan ilmu pengetahuan dan kegagahan tubuh badan.” Dan (ingatlah), Allah jualah yang memberikan kuasa pemerintahan kepada sesiapa yang dikehendaki-Nya; dan Allah Maha Luas (rahmat-Nya dan pengurniaan-Nya), lagi meliputi ilmu-Nya.”

Pemimpin yang terpilih itu juga harus bersungguh-sungguh mengutamakan kepentingan  rakyat, menunjukkan contoh yang baik dan bersikap rendah diri dan mengakui kesalahannya jika ia cuai daripada melaksanakan tanggungjawab.

Rasulullah SAW bersabda maksudnya: “Pemimpin yang menguasai urusan kaum Muslimin, tetapi tidak bersungguh-sungguh memerhatikan kepentingan mereka, tidak nasihat menasihati demi kebaikan dan kesejahteraan mereka, kelak dia tidak dapat masuk syurga bersama-sama mereka.” (Hadis Riwayat Muslim)

Semoga para pemimpin di Malaysia ini dapat membudayakan integriti dan nilai murni, berani menegakkan kebenaran serta kompeten, yang dapat mendepani segala cabaran dan memacu Malaysia menjadi negara yang rahmah, makmur dan maju! Malaysia Prihatin.

Selamat menyambut Hari Kebangsaan dan Hari Malaysia.

Profesor Dr Hanim Salleh
Ahli Jawatankuasa Pusat
Pertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Siti Nur Adibah YDP Wanita Pertama Terajui BAKIM

SERI KEMBANGAN – Buat julung kalinya Badan Kebajikan Kakitangan Ibu Pejabat IKRAM (BAKIM) mengangkat wanita sebagai Yang Dipertua (YDP) pada Mesyuarat Agung Tahunannya yang berlangsung hari ini, di sini.

Puan Siti Nur Adibah Zulkafli dilantik berdasarkan undian terbanyak daripada ahli BAKIM menggantikan tempat YDP terdahulu, En Md Nasir Tampol.

“Terima kasih kepada ahli BAKIM kerana memberikan kepercayaan untuk saya memikul tanggungjawab ini,” ujar Adibah dalam ucapan awalnya setelah terpilih.

Mantan Setiausaha BAKIM sesi 2020-2022 itu berkata, beliau akan menjalankan amanah yang diberikan ini dengan sebaiknya.

“Insya-Allah, saya bersama barisan kepimpinan BAKIM 2023-2025 akan berusaha membawa suara-suara ahli BAKIM agar kebajikan mereka terjaga.”

Dalam perkembangan lain, Adibah menzahirkan rasa syukur dengan kepercayaan yang diberikan ini.

“Ini juga adalah antara usaha merealisasikan 30 peratus kepimpinan wanita sebagaimana yang diserukan. Maka, sokongan serta kefahaman perlu ada bagi mewujudkan ekosistem kepimpinan wanita yang lebih baik, insya-Allah,” ujarnya ketika ditemui selepas sesi mesyuarat agung tersebut.

Beliau juga turut berharap dapat memberikan perkhidmatan terbaik untuk sesi kali ini. Mesyuarat kali kelima yang dihadiri oleh hampir 40 orang kakitangan Ibu Pejabat IKRAM.

Badan Kebajikan Kakitangan Ibu Pejabat IKRAM (BAKIM) telah ditubuhkan pada 25 Februari 2014 yang berperanan menjaga kebajikan ahli dan memberikan khidmat bantuan bagi ahli yang ditimpa kesusahan atau musibah.

Selain itu, badan ini berperanan mewujudkan platform untuk ahli sebagai saluran komunikasi antara kakitangan dengan majikan bagi meningkatkan kebajikan dan mutu perkhidmatan.

Ahli Jawatankuasa BAKIM bagi sesi 2023-2025:

Yang Dipertua: Puan Siti Nur Adibah Zulkafli

Timbalan Yang Dipertua: En Mohd Shukur Zawawi


Mahasiswa COVID-19: Jangan pandang sebelah mata

Daripada sekecil amalan seperti basuh tangan sehinggalah ke budaya hidup bekerja, segalanya mengalami perubahan drastik, bukan sahaja di Malaysia, bahkan di peringkat global.

Sepanjang garis masa pandemik ini, pendidikan tinggi Malaysia dilihat antara sektor yang paling terumbang-ambing dek kerana masyarakat berada di persimpangan dan dilema pilihan hidup; antara hidup kendiri demi kemaslahatan dan memastikan amalan pentarbiahan mahasiswa terus dilestarikan.

Dunia semakin mencabar dan kompleks. Sebarang perubahan dan perancangan perlu bersifat mudah ubah atau ‘agility’.

Mahasiswa yang menerima tempiasnya yang mana keadaan pergerakan aktivisme mahasiswa perlu berubah mengikut keperluan semasa. Peter Drucker pernah menyebut:

“The greatest danger in times of turbulence is not the turbulence. It is to act with yesterday’s logic.”

(Bahaya terbesar semasa pergolakan bukanlah pergolakan itu. Ia adalah untuk bertindak dengan logik semalam)

Maka, mahasiswa perlu mempersiapkan diri dalam segala aspek apabila berhadapan dengan dunia yang berubah-ubah agar dapat mengadaptasi apa jua keadaan.

Mahasiswa Covid 19 tiada masa hadapan?

Ramai ahli akademik dan masyarakat meramalkan generasi mahasiswa graduasi sepanjang tahun-tahun pandemik Covid-19 ini bakal menghadapi kesukaran untuk mendapatkan pekerjaan.

Antara faktor utamanya adalah kemahiran yang digunakan oleh mahasiswa sewaktu dalam proses pembelajaran terbatas dan aktiviti-aktiviti yang dapat mengasah potensi dan kemahiran mahasiswa tidak dapat dijalankan.

Tambahan pula, ada sesetengah pelajaran sudah mula dimudahkan proses kerja kursus dan peperiksaan. Oleh kerana itu, para peramal masa depan ini mendakwa perkara ini akan membantutkan kemahiran mahasiswa sekali gus memberi kesukaran untuk menembusi kebolehpasaran industri pada masa akan datang.

Realiti kini, kita perlu menerima bahawa Covid-19 yang meruncing ini telah menyebabkan kesemua perkara yang manusia lakukan terbatas termasuklah peluang kerjaya. Kadar pengangguran global pasti meletus.

Mahasiswa pasti menjadi antara kelompok masyarakat yang paling terkesan dengan perubahan ini. Mahasiswa berhadapan krisis berkembar; pandemik Covid-19 dan ketiadaan peluang pekerjaan.

Kebolehcapaian teknologi semakin dipergiatkan pada era Covid-19 ini. Kaedah pembelajaran dan pengajaran secara bersemuka telah dipaksa mengikut arus pemodenan secara drastik. Teknologi maya seperti Google Class dan Trello dimanfaatkan semaksima mungkin supaya sentuhan fizikal dielakkan.

Norma pembelajaran baharu ini telah membawa mahasiswa ke lembaran hidup baharu sehingga dapatan kajian indeed.com menyenaraikan kemahiran tertinggi yang diperlukan graduan ialah  perkomputeran dan aplikasi di Internet. Nah, di sini kita boleh lihat bahawa kemahiran pada era Covid-19 ini tidak boleh dipandang enteng sama sekali.

Selain itu, World Economic Forum turut menyatakan bahawa kemahiran berfikir secara kritikal antara kemahiran yang perlu dipelajari dan diasah bagi membolehkan masyarakat menjadi kompeten menjelang 2025.

Bagi kerja atau latihan semasa pembelajaran dalam talian, rata-rata pensyarah akan mendedahkan mahasiswa dengan latihan bersifat membina daya analitikal dan kritikal seperti esei panjang yang memerlukan rujukan yang banyak serta soalan-soalan aras tinggi.

Penulis berpandangan bahawa pendekatan baharu ini mampu mengambil alih atau menggantikan pendekatan yang lama bagi memberikan nafas baharu untuk mahasiswa Covid-19 kekal relevan dalam pasaran industri nanti.

Beberapa kritikan kepada gerakan, organisasi mahasiswa mula muncul ketika dunia berhadapan dengan Covid-19. Ada yang mendakwa pemimpin mahasiswa mula hilang arah tuju, lesap dari dunia aktivisme dan tidak kritis terhadap keadaan semasa. Saya memiliki pandangan berbeza.

Setiap pergerakan, perancangan perlu mengikut kesesuaian dan keadaan semasa. Jika sebelum ini jika mahasiswa tidak bersetuju dengan kerajaan, maka mereka turun ke jalanan. Covid-19 telah membawa kita untuk membuka kembali kamus aktivisme dan memberi semula definisi aktivisme mahasiswa.

Aktivisme mahasiswa yang wujud sekarang tidak perlu mengikut rentak dan gaya kebangkitan mahasiswa terdahulu. Ia perlu mempunyai identiti dan kualitinya yang tersendiri. Sudah tentu realiti dan dinamika yang dilalui mahasiswa pada hari ini adalah berbeza dengan yang terdahulu.

Dalam wabak pandemik ini, kesemua gerakan mahasiswa mula mengubah corak aktivisme mereka. Kiblat beraktivisme demi agenda kepentingan gerakan masing-masing perlu segera diubah ke agenda memperkasakan kebajikan mahasiswa secara holistik.

Kita boleh lihat pelbagai inisiatif direncana tanpa henti oleh persatuan dan gerakan mahasiswa untuk membantu mahasiswa sepanjang tempoh yang sukar ini. Usaha ini merupakan manifestasi bahawa mahasiswa sendiri sedar akan tanggungjawab yang perlu digalas bersama untuk membantu mahasiswa yang terkesan dari sudut ekonomi dan kebajikan.

Bermula daripada Kesatuan Pelajar sehinggalah ke gerakan-gerakan indie, masing masing menggerakkan inisiatif seperti pemberian laptop dan foodbank untuk membantu mahasiswa.

Tanda pagar #MahasiswaJagaMahasiswa yang terpahat di media massa saban hari adalah bukti kesatuan dan kesepakatan mahasiswa dalam tempoh yang serba rencam ini.

Selain daripada itu, pandemik Covid-19 ini telah menjadikan kita semua lebih banyak bergantung kepada alat digital untuk berkomunikasi. Keterhadan pergerakan fizikal menyebabkan tiada lagi aksi seperti demonstrasi, tunjuk perasaan atau mogok dilancarkan di negara kita. Namun dengan adanya teknologi, aktivisme melalui pendekatan baharu dapat dilaksanakan sehingga menjadi kritikal dan kekal diperjuangkan.

Di universiti, ruang perbincangan di peringkat pembuatan polisi mula dibuka secara efektif kepada wakil mahasiswa untuk memberi saluran kepada mahasiswa dalam mengkritik polisi universiti atau memberi cadangan. Universiti Islam Antarabangsa Malaysia (UIAM) antara universiti yang progresif dalam memperkukuhkan hubungan antara kesatuan pelajar dan pentadbiran.

Kesemua ruang perbincangan ini digunakan sebaiknya oleh pihak Kesatuan untuk membentangkan kegusaran dan keresahan pelajar dalam beberapa isu. Menerusi mesyuarat ini mahasiswa dilatih untuk bersikap kritis dan analitikal dalam membentangkan isu berkaitan mahasiswa.

Selalunya sebelum setiap perbincangan dilakukan, pihak Kesatuan akan membuka tinjauan secara terperinci tentang pandangan dan ‘mood’ mahasiswa. Setelah itu akan disimpul dan diekstrak dalam bentuk analisis untuk dibentangkan di hadapan pentadbiran.

Sebagai contoh isu penurunan yuran 2020, Kesatuan Mahasiswa telah melakukan tinjauan terperinci berkenaan pandangan dan sokongan mahasiswa, kemudian dibentangkan dan didebatkan dalam UMC (University Management Committee) dan akhirnya diluluskan.

Signifikannya data dan analisis ini adalah untuk memperkukuhkan hujah dan penerangan wakil mahasiswa dalam ruang pembuatan keputusan dan membuktikan suara keramat mahasiswa ini perlu dilihat dan diambil tindakan bukan setakat ‘masuk telinga kiri, keluar telinga kanan’.

Ini juga membuktikan nilai dan budaya aktivisme mula berubah coraknya namun asas dan kefahaman itu tetap sama.

Dengan keadaan yang penuh mehnah ini, universiti wajar berperanan membantu mahasiswa dalam melalui fasa kritikal ini. Kerjasama dua hala antara mahasiswa dan pentadbiran perlu diwujudkan dengan utuh dalam musim yang mencabar ini. Kita mahukan mahasiswa yang menjadi graduan dilahirkan umpama “benih yang baik, dicampak ke darat menjadi bukit, dicampak ke laut menjadi pulau”.

Peranan universiti bukan sekadar mengeluarkan graduan, lebih penting melahirkan graduan yang bermanfaat kepada masyarakat. Peranan masyarakat pula memberi sokongan jitu kepada mahasiswa dan graduan, bukan menghidupkan persepsi negatif kepada mahasiswa. Zaman tetap berubah namun semangat dan prinsip dalam diri mahasiswa kekal utuh.

Jangan pandang enteng dengan potensi mahasiswa bak kata Anita Sarawak, “Jangan pandang sebelah mata!”

Exco Perhubungan Awam dan Advokasi Kesatuan Pelajar UIAM

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kesukarelawanan lahirkan sifat rahmah

Beliau bekata demikian ketika merasmikan Program Sukarelawan Ziarah Hospital Serdang sempena Hari Kanak-Kanak Sedunia anjuran IKRAM Kawasan Sepang dengan kerjasama Hospital Serdang dan Skuad Mahabbah yang disertai seramai 31 orang sukarelawan.

“Penyertaan daripada golongan belia khususnya dilihat sebagai satu petanda yang baik bahawa masih ada lagi kelompok pemuda dan pemudi yang cintakan kebaikan dan mahu berkhidmat untuk masyarakat,” ujarnya.

Dalam pada itu, beliau turut menyambut baik penganjuran program seperti ini yang secara tidak langsung dapat menyebarluaskan fungsi dan peranan kumpulan sukarelawan khususnya sukarelawan hospital kepada masyarakat setempat.

“Perkara ini dilihat selari dengan konsep rahmat untuk sekalian alam yang selalu kita dengar hari ini,” jelasnya sambil menzahirkan rasa sukacita melihat ramai sukarelawan yang terlibat dalam program tersebut terdiri daripada golongan belia.

Menurut Yang Di-Pertua IKRAM Sepang, Hj Mohd Qhalid Ab Hafidz, beliau berharap agar usaha baik ini dapat diteruskan dan lebih ramai lagi yang akan terlibat menyumbang tenaga, masa dan juga wang ringgit bagi menjayakan kerja kesukarelawanan seperti ini.

“Ziarah yang diadakan secara berkala pada setiap hari Sabtu ini bertujuan memenuhi tuntutan Islam iaitu menziarahi orang sakit,” jelas Pengarah Program, Nurul Syahida Sulaiman.

Selain itu ujarnya, ia bagi melaksanakan dakwah dengan cara menzahirkan rasa simpati terhadap keadaan pesakit di samping ia dapat meningkatkan keimanan dan ketakwaan kepada Allah.

“Kita membuka ruang kepada segenap lapisan masyarakat khususnya belia untuk sama-sama terlibat secara konsisten dalam menjayakan program kesukarelawanan seperti ini bagi membentuk masyarakat yang bertanggungjawab, ihsan dan gemar membantu orang lain,” katanya.

Tambahnya lagi, beberapa hari sebelum program, masih terdapat individu yang menghubungi pihak penganjur dan memberikan sumbangan dalam bentuk permainan kanak-kanak untuk program ini.

“Program sebegini sebagai satu program yang sangat bagus untuk meraikan dan menceriakan hari para pesakit,” ujar Nurul Haifa Sazali, 27, ibu kepada salah seorang pesakit di wad kanak-kanak itu.

Haifa turut menzahirkan rasa kagum terhadap usaha ini yang dianggap sebagai satu kerja mulia dan bermakna.

Selesai majlis perasmian, aturcara program diteruskan lagi dengan sesi ziarah beramah mesra bersama pesakit kanak-kanak di wad kanak-kanak Hospital Serdang dan setiap pesakit menerima bakul kecil yang dikait sendiri oleh para sukarelawan.

Dalam pada itu, turut diadakan pertandingan mewarna dan sambutan yang diterima daripada para pesakit sangat menggalakkan.

Dua biji kek coklat turut disumbangkan oleh Dewan Perniagaan Melayu Malaysia (DPMM) semasa sesi ziarah berkenaan.

Turut hadir bersama dalam program berkenaan ialah wakil rasmi Pengarah Hospital Serdang, Dr Muhammad Akram Abdul Kadir, Ketua Wanita IKRAM Kawasan Sepang, Dr Amalina Abdullah, dan Ketua Skuad Mahabbah Sukarelawan Hospital Serdang, Puan Hasnah Abd Ghani.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Kes menurun ketara berbanding Sabtu

SERI KEMBANGAN – Kes harian Covid-19 yang dilaporkan pada Ahad menunjukkan penurunan ketara iaitu sebanyak 6,623 kes berbanding Sabtu sebanyak 9,705 kes.

Daripada jumlah kes harian yang dilaporkan itu, 6,610 adalah kes tempatan, manakala 13 lagi adalah kes import.

Portal CovidNow Kementerian Kesihatan Malaysia (KKM) turut melaporkan sebanyak 12 kes kematian baharu akibat Covid-19, termasuk lapan daripadanya membabitkan kematian di luar hospital atau ‘brought-in-dead’ (BID).

Ia menjadikan jumlah keseluruhan kematian disebabkan pandemik itu kini seramai 35,421 orang daripada lebih empat juta kes positif Covid-19 yang dikesan di negara ini.

Perlis antara negeri tertinggi yang mencatatkan purata kematian setakat ini iaitu 16 kematian, diikuti Perak (13) dan Melaka (11).

Dalam pada itu, sebanyak 103,900 kes aktif Covid-19 direkodkan di seluruh negara.

Daripada jumlah tersebut, seramai 101,294 atau 97.5 peratus individu kuarantin di rumah, manakala 356 atau 0.3 peratus ditempatkan di Pusat Kuarantin dan Rawatan Covid-19 (PKRC) dan 2,124 dimasukkan ke hospital.

Data itu juga menunjukkan sejumlah 126 pesakit ditempatkan di unit rawatan rapi (ICU) dan daripada jumlah tersebut, sebanyak 76 memerlukan alat bantuan pernafasan, manakala 50 kes lagi memerlukan mesin ventilator.


Ustaz Shamsul Ma’arif YDP IKRAM Selangor baru

Ustaz Shamsul Ma’arif menggantikan Ustaz Hasanuddin Mohd Yunus sebagai YDP Negeri bagi sesi 2014-2016. Beliau juga adalah mantan YDP Negeri pada sesi 2010-2012 dan mantan Timbalan YDP Negeri pada sesi 2012-2014. Turut bertukar dalam pemilihan jawatan tertinggi kali ini adalah Timbalan YDP, Penolong Setiausaha dan Bendahari.

MPN IKRAM Selangor telah dirasmikan oleh Timbalan Presiden IKRAM, Prof Dr Mohamed Hatta Shaharom (foto bawah), yang mengingatkan semula tentang Wawasan dan Misi IKRAM serta Perancangan IKRAM 2012-2015.

Beliau turut berkongsi beberapa perkembangan terbaru termasuk berkaitan Kompleks IKRAM, Kelab IKRAM Mesir, IKRAM Australia, prestasi sumbangan tetap, pembinaan Hospital Pakar An-Nur, Key Result Area (KRA), Sasaran Strategik serta beberapa pencapaian dalam KRA-KRA berkaitan serta keputusan  prestasi penilaian KPI Pusat.

Beliau turut mengingatkan beberapa ciri pemimpin, sifat dan du’at serta beberapa pesanan Imam Hassan al-Banna. Beliau mengakhiri ucapan dengan pesanan berikut:

Jawatankuasa IKRAM Negeri Selangor sesi 2014-2016

Timbalan YDP: Ir Hj Fuad Abas

Penolong Setiausaha: Hj Khairul Annuar Zit

2. Ir Hj Wan Ahmad Nizar Zakaria

6. Pn Hjh Pauziah Mohd Arsad

Timb Pengerusi Tetap: Hj Fadzil Abdullah

Pemeriksa Kira-kira I: Ahmad Nizam Samsudin

Pemeriksa Kira-kira II: Mohd Harris Abu Bakar

Ahli Dewan Perwakilan Nasional (DPN) bagi negeri Selangor:

1.         Ustaz Abdul Muhaimin Mohammad Sahar (Kuala Selangor)

2.         Ir Hj Zairulshahfuddin Zainal Abidin (Hulu Langat)

3.         Dr Hafidzi Mohd Noor (Hulu Langat)

4.         Mohd Hasyahril Mohd Hashim (Petaling Jaya)

5.         Hj Norazmi Mat Noh (Shah Alam)

6.         Ustaz Abdul Haris Bain (Kajang)

9.         Prof Dr Mohd Ali Hassan (Sepang)

10.       Ustaz Shamsul Ma’arif Ismail (Gombak)

12.       Dr Mustafa Din Subari (Kuala Langat)

13.       Hj Abdul Aziz Abd Jalal (Gombak)

14.       Prof Dato’ Dr Hassan Basri Awang Mat Dahan (Hulu Selangor)

15.       Hj Wan Ahmad Nizar Zakaria (Ampang Jaya)

16.       Ammar Mohd Zain (Ampang Jaya)

17.       Hj Sufyan Mohd Nor (Hulu Langat)

18.       Prof Dr Engku Rabiah Adawiah Engku Ali (Gombak)

19.       Ustaz Ahmad Fauzi Asmuin (Petaling Jaya)

20.       Prof Dr Mohd Alauddin Mohd Ali (Hulu Langat)

21.       Ustaz Megat Mohamed Amin Megat Mohamed Nor (Gombak)

22.       Ustaz Abdul Halim Abdullah (Subang Jaya)

23.       Prof Dr Awaluddin  Mohamed Shaharoun (Hulu Langat)

Semoga Allah memberi ganjaran kepada kepimpinan sesi sebelumnya dan memberkati barisan baru ini bersama seluruh ahli untuk membawa IKRAM Selangor ke puncak yang baru dalam usaha dakwah dan tarbiah di negeri ini, insya-Allah.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Ikhwanul Muslimin: Sisi berlainan sebuah gerakan Islam global

Rentetan demi rentetan dihadapi dan dilalui gerakan Islam yang disegani ini tanpa rasa gentar bermatlamatkan Allahu Ghayatuna dan Ar-Rasul Qudwatuna.

Sebuah gerakan dakwah Islam global yang muncul antara dua perang dunia, Ikhwanul Muslimin didirikan pada tahun 1928 oleh Hassan al-Banna (1906-1949) di Mesir, negara yang paling ramai penduduknya di dunia Arab.

Apa yang menariknya, di mana sahaja gerakan ini diwujudkan, ia menubuhkan kesatuannya sendiri antaranya pertubuhan pelajar, kesihatan, pekerja, institusi perbankan Islam dan lain-lain.

Pemimpin tertinggi (Mursyid Am) gerakan ini sedari awal:

1. Hassan al-Banna (Pengasas,1928 – 1949)

2. Hassan al-Hudhaibi (1951 – 1973)

3. Umar al-Tilmisani (1974 – 1986)

4. Muhammad Hamed Abu al-Nasr (1986 – 1996)

5. Mustafa Masyhur (1996 – 2002)

6. Ma’mun al-Hudhaibi (2002 – 2004)

7. Muhammad Mahdi Akef (2004 – 2010)

8. Muhammad Badi’ (2010 – sekarang)

Dari kota Ismailiah, pusat gerakan ini berpindah ke Kaherah seterusnya dakwahnya tersebar ke seluruh Mesir, sebahagian besar dunia Arab dan Islam, dengan tujuan utama mendidik dan mentarbiah pemuda menurut tradisi Islam dan menyebarkan seruan Islam ke seluruh dunia.

Awalnya, ahli gerakan ini sering beroperasi secara rahsia. Mereka berkewajipan untuk memberikan komitmen sepenuhnya kepada gerakan ini dan merumuskan identiti agama Islam yang diposisikan sesuai dengan kata-kata mereka sendiri.

Sekiranya ideologi akar umbi dan ritual gerakan Ikhwan ini tidak menepati landasan Islam, tidaklah ia boleh hidup hampir satu dekad menjelang 2028 nanti. Dengan pendekatan komunikasinya yang telus, menjadikan ia berkembang ke peringkat antarabangsa hinggakan telah berjaya menyesuaikan diri dengan kehendak masyarakat kontemporari.

Pada tahun 2012, gerakan ini menjadi organisasi global yang luas sebagai model penting untuk pembaharuan Islam. Dengan sokongan beberapa rakan gabungannya di Mesir, gerakan ini mampu memperoleh kuasa dengan pemilihan Dr Mohamed Morsi sebagai Presiden sebelum penyingkirannya semasa campur tangan ketenteraan pada tahun 2013.

Dalam pada itu, pada 2005, mantan Mursyid Am Ikhwan, Muhammad Mahdi Akef, menggambarkan gerakan Ikhwanul Muslimin ini sebagai organisasi antarabangsa terbesar di dunia.

“Kami menegaskan bahawa Ikhwanul Muslimin adalah organisasi global. Ya, kami membentuk organisasi terbesar di dunia. Dan setiap orang yang mempercayai arena antarabangsa dalam pendekatan Ikhwanul Muslimin adalah salah satu daripada kami, oleh kerana kami adalah sebahagian daripadanya.”

Di semua negara yang mana Ikhwanul Muslimin bergerak, ia aktif di semua lapisan masyarakat, memberikan sokongan mereka terlebih dahulu kepada organisasi amal, universiti, sukan dan media. Keprihatinan utama mereka di mana sahaja mereka berada adalah membina sekolah, pusat kesihatan dan kelab sukan.

Apa yang menariknya, mereka menawarkan pelbagai manfaat dan pengetahuan kepada umat Islam dengan menerapkan unsur ideologi mereka sebagaimana yang diasaskan oleh Hassan al-Banna dan dikembangkan oleh menantunya Said Ramadan. Pada pendapat mereka, pengetahuan bermaksud kewibawaan.

Dalam hal ini, dengan bantuan daripada komuniti Islam Asia, mereka secara beransur-ansur menembusi kebanyakan institusi pengajian di Barat seperti Institut Islam di London yang diasaskan oleh Kalim Siddiqui (1931-1996).

Beliau yang berasal dari India berusaha untuk membolehkan umat Islam di Britain menerapkan prinsip-prinsip kehidupan berlandaskan al-Quran termasuk perkahwinan, perceraian dan batasan percampuran antara jantina dalam pendidikan Islam dan sekolah rasmi.

Ikhwanul Muslimin menggunakan bentuk pengaruh dalam institusi sosial, pendidikan dan media di dunia Islam. Oleh itu, sebilangan daripada mereka berjaya muncul di posisi strategik seperti televisyen berbahasa Arab (Al-Jazeera) di Qatar dan syarikat penerbitan terkenal Al-Tawhid di Perancis yang dikendalikan oleh Union des jeunes musulmans de France.

Ikhwanul Muslimin juga berusaha ‘mengejutkan dunia Islam daripada tidur’ dengan menyesuaikan model Islam kepada tahap tertentu dengan dunia kontemporari.

Dalam siri pendekatan dakwah yang diguna pakai gerakan ini secara jelasnya, ia menyeru umat Islam menghindari penyimpangan sebagaimana yang termaktub dalam al-Quran.

Sebagaimana kata pemikir Islam Pakistan Abul A’la al-Mawdudi, Ikhwanul Muslimin meminta umat Islam terlebih dahulu untuk menerapkan empat keutamaan iaitu:

1. Kepercayaan kepada Allah SWT dengan mengimaninya
2. Mengetahui keutamaan Yang Maha Esa
3. Mematuhi peraturan agama Islam yang telah ditetapkan
4. Melaksanakan ibadah yang ditetapkan Nabi Muhammad SAW.

Perkara-perkara utama ini menurut Ikhwan, dapat memimpin umat Islam ke jalan yang benar menuju pemerintahan (kedaulatan/peraturan tertinggi adalah untuk Yang Maha Esa dan bukan untuk umat manusia) dan menghalangi mereka untuk mengikuti jalan-jalan kekufuran dan kejahilan yang tidak ada jalan keluar.

Hegemoni siasah

Menurut Ikhwanul Muslimin, pemerintahan negara Islam mesti diatur oleh undang-undang politik, sosial dan ekonomi yang berlandaskan agama dan demokratik (disebut teo-demokrasi) yang disahkan oleh perundingan yang suci dan mengikat dengan wakil-wakil rakyat (syura).

Di Jordan sejak tahun 1940-an, Ikhwanul Muslimin telah disokong atas alasan strategik oleh Raja Abdullah. Setelah itu, puteranya Raja Hussein menggunakan gerakan ini menentang rejim revolusi Nasserite dan pada tahun 1989.

Dengan pengenalan pluralisme parti Kerajaan Hashemite Jordan, Ikhwanul Muslimin menjadi kekuatan politik utama dengan nama Barisan Aksi Islam (The Islamic Action Front).

Ikhwanul Muslimin berkembang di Jordan, Palestin dengan perjuangan menentang campur tangan dan penjajahan asing. Namun di Syria, Lubnan dan Iraq, gerakan itu perlu menghadapi cabaran getir konflik dalaman politik, mazhab dan agama.

Hegemoni politik Ikhwanul Muslimin terhadap masyarakat Arab dan Islam semakin meningkat. Di mana saja, strategi mereka diterapkan secara serentak di peringkat sosial, pendidikan dan politik.

Dasar barunya berlandaskan kepada tiga paksi dan pada masa yang sama menghormati semua kumpulan agama dan politik di negara-negara Islam, memerangi rasuah dan memulakan reformasi ekonomi dan sosial, dan bekerja dengan tujuan untuk mencapai kebangkitan dunia Islam berdasarkan nilai-nilai yang menjadi asas masyarakat dan agama.

Jauh daripada retorik ekstremis

Menurut Ikhwanul Muslimin, keputusan strategik pemerintah Arab ditentukan oleh Washington yang mana pertaruhan ini memaksa negara Arab untuk menerapkan visi baru terhadap kuasa besar, melalui perbincangan rahsia dengan Amerika.

Peranan yang dimainkan Ikhwanul Muslimin sangat penting memandangkan kedudukan sosial dan politik mereka berada hampir di seluruh dunia Islam. Gerakan ini juga telah mengubah kaedah pembentukan perjuangannya dengan menjauhkan diri daripada retorik ekstremis.

Menurut Al-Tourabi (2006), Ikhwanul Muslimin telah menerapkan tingkah laku yang lebih meyakinkan dan bertoleransi serta lebih ke arah untuk menyingkirkan ‘tingkah laku keanak-anakan’ Islam yang dikembangkan oleh aliran takfiri radikal dan pemimpin al-Qaeda yang dikritik mereka kerana mewujudkan pemikiran dan persekitaran keganasan anti-Barat.

Ikhwanul Muslimin berusaha dengan cara mereka sendiri untuk membuka dan menerima penyertaan dalam lapangan demokrasi dengan tujuan untuk mengintegrasikan gerakan mereka ke dalam institusi antarabangsa di negara-negara sekular.

Menurut doktrin baru, pengambilalihan kuasa oleh Ikhwanul Muslimin seharusnya seperti yang dikatakan oleh Muhammad Mahdi Akef, iaitu berlangsung secara berperingkat dan tanpa kekerasan.

Dalam hal ini, kejayaan gerakan ini baik di parlimen Mesir mahupun dengan Hamas di Palestin, Parti Pembangunan dan Keadilan di Maghribi, dan juga Ennahda di Tunisia dicatat sebagai kewujudan Ikhwanul Muslimin, dalam logik yang diilhamkan oleh para penyokong teo-demokrasi baru.

Ikhwan menafikan tuduhan Majlis Tertinggi Ulama Arab Saudi

Jurucakap Ikhwanul Muslimin, Dr Talaat Fahmy menepis tuduhan terhadap gerakan itu dalam satu kenyataan kepada Al-Jazeera baru-baru ini.

“Gerakan ini adalah advokasi reformis, bukan kelompok pengganas. Dan kumpulan yang ditubuhkan di Mesir pada tahun 1928 ini jauh daripada keganasan, pemisahan bangsa dan sejak awal ia telah menjadi kelompok advokasi reformis.”

Beliau menegaskan bahawa Ikhwanul Muslimin menyangkal semua tuduhan yang dibuat oleh Majlis Tertinggi Ulama Arab Saudi, dan pendekatan gerakan itu berlandaskan al-Quran dan Sunnah yang sahih tanpa keterlaluan atau ekstrem, dan sejarah telah membuktikannya.

Dalam pada itu, kenyataan badan ulama Arab Saudi itu bertepatan ketika negaranya menghadapi kritikan hebat dalam hak asasi manusia sebelum bermulanya pertemuan Sidang Kemuncak G20 pada 21 dan 22 November lalu, yang mana negara Arab buat julung kalinya menjadi tuan rumah.

Kenyataan itu juga bertepatan dengan kempen Eropah yang giat mengekang arus politik Islam. Di Jerman, seramai 16 ulama, wakil masyarakat sivil dan ahli politik dalam pakatan Kristian yang bergabung dengan Canselor Jerman, Angela Merkel meminta tindakan yang lebih tegas terhadap politik Islam di Jerman setelah serangan yang berlaku di Nice, Perancis.

Para penandatangan menulis dalam satu kenyataan yang diterbitkan di akhbar Jerman, Welt bahawa politik Islam semakin berakar umbi dalam masyarakat Muslim di Eropah.

Begitu juga di Austria, ada usaha untuk melarang kegiatan semua arus politik Islam, termasuk Ikhwanul Muslimin. Majlis Menteri Austria yang diketuai oleh Canselor Sebastian Kurz menyetujui kewujudan jenayah yang disebutkan dalam politik Islam.

Berikutan itu, pihak berkuasa Austria melancarkan kempen serbuan yang mensasarkan mereka yang disyaki mempunyai kaitan dengan Ikhwanul Muslimin dan Hamas.

Siasatan sedang dijalankan mengenai kemungkinan untuk menubuhkan organisasi pengganas, membiayai keganasan, hubungan anti-negara, organisasi jenayah dan pengubahan wang haram, menurut pihak berkuasa Austria, yang tidak mengaitkan kempen menyekat Ikhwan ini dengan serangan di Vienna.

Ikhwanul Muslimin telah beberapa kali diharamkan. Pada 25 Disember 2013, kabinet sementara Mesir mengisytiharkan Ikhwanul Muslimin sebagai kumpulan pengganas setelah dana dan markas kumpulan itu disita rentetan daripada berlakunya rampasan kuasa tentera terhadap Presiden Dr Mohamed Morsi.

Pada 2014 pula, kerajaan Arab Saudi secara rasmi menyatakan bahawa Ikhwanul Muslimin adalah organisasi pengganas. Boleh jadi kenyataan itu mungkin mempunyai banyak alasan termasuk politik, keselamatan dan agama.

Namun selayaknya sebagai badan keagamaan tertinggi di negara itu, ia perlu melaksanakan peranannya dengan teliti bukan berlandaskan ‘tangan-tangan belakang’ yang mengawalnya.

Kenyataan badan ulama Saudi itu menggambarkan Ikhwanul Muslimin sebagai gerakan pengganas yang tidak mewakili pendekatan Islam melainkan tujuannya adalah untuk mencapai kekuasaan, menyembunyikan agama dan mempraktikkan apa yang bertentangan dengannya dalam hal perselisihan, menghasut dan keganasan.

Akaun Twitter rasmi Mufti Arab Saudi, Sheikh Abdulaziz bin Abdullah al-Sheikh, juga menyatakan:
“Ikhwanul Muslimin tidak ada kaitan dengan Islam dan ia adalah kumpulan sesat yang melanggar darah, melanggar gejala dan menjarah wang.”

Persoalan yang ingin saya lontarkan sebelum menutup penulisan ini, di manakah integriti dan kompentensi sebuah badan keagamaan tertinggi di negara itu sebelum mengeluarkan kenyataannya yang jelas berunsur tuduhan?

Mengapa tiada tabayyun (selidik) terlebih dahulu kepada gerakan yang telah banyak membantu mengembangkan dakwah bukan sahaja di negara itu, bahkan di peringkat antarabangsa?

Sebagai umat Islam, kita perlu menjadikan ilmu yang benar dan kajian berfakta sebagai landasan untuk menentukan sesuatu keputusan, bukan semata-mata dakwaan, tuduhan dan fitnah yang tidak berasas, lebih-lebih lagi terhadap Ikhwanul Muslimin, sebuah gerakan Islam global yang banyak berjasa kepada kebangkitan ummah dan dunia Islam.

وَتَوَاصَوْا بِالْحَقِّ وَتَوَاصَوْا بِالصَّبْرِ
“… dan mereka nasihat-menasihati supaya mentaati kebenaran dan nasihat-menasihati dengan kesabaran.”(Al-Asr : 3)

Rujukan:
1. Risalah Pergerakan Ikhwanul Muslimin (Hassan al-Banna)
2. Di Sebalik Ikhwan Muslimin (Youssef Nada)
3. Ikhwanul Muslimin : yang saya kenal (Dr Jami’ Mahmud)
4. https://journals.openedition.org/poldev/1833
5. https://www.hafryat.com/ar
6. https://www.aljazeera.net/news/reportsandinterviews/2014
7. https://www.marefa.org

2. Mengetahui keutamaan Yang Maha Esa

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Jadikah gencatan senjata?

Israel memulakan perang 11 hari itu dengan memprovokasi serta menyerang para jemaah yang mendirikan solat serta beriktikaf di Masjid al-Aqsa pada malam dan hari penghujung Ramadan lepas.

Provokasi ini juga ada kaitan dengan kes pendatang Yahudi yang merampas tanah dan harta kepunyaan orang Palestin di kawasan Sheikh Jarrah.

Perang kali ini merupakan satu lagi konflik senjata dalam siri keganasan kerajaan serta penduduk Zionis ke atas umat Palestin di dalam dan luar tanah jajahan Zionis itu.

Serangan lebih 4,000 roket mujahidin Palestin ke bahagian tengah serta selatan Israel adalah satu fenomena yang tidak pernah berlaku sebelum ini.

Serangan roket ini lebih menyengat walaupun Kubah Besi Zionis dapat menangkis 80-90 peratus daripada jumlah roket tersebut. Namun kita perlu berwaspada tentang siapa yang melaporkan tentang kejayaan Kubah Besi ini.

Peranan pelbagai negara yang sedang berlumba-lumba untuk menjadi pendamai dan wira di tengah-tengah pentas siasah Timur Tengah perlu kita fahami.

Sudah tentu Mesir mestilah mahu menjadi penggerak utama untuk mendahului Turki, Qatar dan Iran.

Damai atau perang di Gaza, Mesir mendapat tempias bencananya dan juga habuan materialnya kerana selain Zionis Israel, Mesir mempunyai sempadan yang agak panjang dengan Gaza.

Satu-satunya jalan masuk ke Gaza dari Mesir ialah Pintu Rafah. Seperti biasa, gencatan senjata kali ini dibroker oleh Mesir.

Peranan penyokong Israel dalam kalangan negara Barat, khususnya Amerika Syarikat (AS) sangat penting. AS memberi jutaan Dolar sehari kepada Israel. Imej Presiden Biden dan Parti Demokratnya semakin buruk jika Israel tidak dipaksa untuk menghentikan serangan.

Seperti siri serangan sebelum ini, aktiviti ekonomi Israel sekali lagi terjejas dengan teruk.

Bagi rakyat Gaza dan seluruh Palestin, mereka hidup untuk ketika ini dan perang pada hari yang lain (to live and fight another day). Ini realiti hayat bila dijajah dan ditindas oleh sebuah kuasa aparteid Zionis yang bernama Israel.

Ini bukanlah keamanan yang tetap hingga ke hari kiamat. Ini hanyalah satu jangka masa untuk membalut luka, membangunkan kehidupan yang runtuh dan terus bersedia untuk menghadapi perang dalam masa lima atau 10 tahun akan datang.

Sudah tentu para pejuang Palestin di Gaza akan menggunakan masa ini untuk mengisi semula pengkalan perang mereka dengan pelbagai jenis roket buatan sendiri sebagai persiapan perang.

Dalam masa ini suasana siasah Palestin mungkin boleh distabilkan dengan membereskan usaha pemilihan Presiden yang sudah tertunda.

Perbincangan ‘dua negara dan pulang ke sempadan tahun 1967’ terus menjadi kontroversial. Beberapa kumpulan Palestin menyetujuinya dengan syarat yang sangat ketat.

Namun bagaimanakah ia boleh menjadi realiti sedangkan secara haram Israel dan pendatang Yahudi terus membangunkan banyak penempatan baharu di atas tanah Palestin yang dirampas.

Sebagai seorang sukarelawan bantuan kemanusiaan yang telah memasuki Gaza pada 2009 dengan Mercy Malaysia, dan pada 2013 dengan Aqsa Syarif MyCARE, saya menyeru rakyat Malaysia untuk terus bermurah hati.

Sekali lagi Palestin memerlukan bantuan kita secara besar-besaran dan kita sebagai sebahagian daripada insan sejagat sanggup melaksanakannya.

Profesor Datuk Dr Mohamed Hatta ShaharomPengerusi Yayasan Ikram Malaysia

Artikel ini telah diterbitkan di Sinar Harian pada 22 Mei 2021.

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Manusia bukan diciptakan untuk hidup di dunia?

Pasti akal yang waras menyatakan bahawa alam rahim hanyalah tempat yang sementara bagi manusia. Adalah amat mustahil jika manusia hanya diciptakan untuk hidup dalam rahim ibu kerana anggota seperti mata, tangan, kaki dan bahkan kemaluan tidak boleh digunakan semasa berada dalam rahim kandungan ibu.

Namun sedarkah kita bahawa, setelah janin tersebut dilahirkan ke alam dunia sebagai makhluk manusia yang sempurna anggota badannya, ia juga merupakan makhluk yang bukan diciptakan untuk hidup dan berada di alam dunia yang fana ini. Hal ini kerana terdapat dua perkara yang membuktikan bahawa manusia juga bukanlah diciptakan untuk hidup di alam dunia.

“Siapa yang mahu mati?” Tanya seorang penceramah kepada jemaah masjid, tapi tiada seorang pun yang menjawab saya mahu mati. Malah dalam doa kebanyakan orang adalah agar disihatkan tubuh badan serta dipanjangkan usia.

Jika boleh, manusia mahu hidup selama-lamanya untuk melihat semua keturunannya, belum puas menikmati kehidupan dunia. Hanya manusia yang kecewa serta putus asa untuk hidup sahaja yang mahu mati.

Sementara itu, seorang yang sudah bergelar jutawan juga sentiasa bekerja keras untuk menambah hartanya walaupun harta yang sedang dimilikinya itu tidak akan habis digunakan sehingga tujuh keturunannya.

“Haikal rasa nak tukarlah kereta BMW tu, sekarang dah keluar model baru,” luah anak muda kepada ayahnya Datuk Hashim, walaupun di rumahnya sudah mempunyai tujuh kereta mewah.

Dua tabiat manusia tersebut membuktikan bahawa manusia bukanlah diciptakan untuk hidup di alam dunia ini. Pertama, keinginan untuk kekal sihat serta hidup selama-lamanya dan yang kedua, tidak akan pernah puas dan berasa cukup dengan apa yang dimiliki.

Sungguh pun begitu, fakta sains menyatakan bukan sahaja bumi, bahkan seluruh alam ini akan musnah juga pada suatu hari nanti. Menjadi suatu hakikat yang tidak mungkin ditolak bahawa keinginan manusia adalah infiniti yang tiada penghujungnya, tiada manusia yang berasa puas dan cukup dengan apa yang telah dimilikinya.

Oleh yang demikian, Allah SWT yang Maha Berkuasa dan Maha Bijaksana telah menyediakan suatu alam yang lain untuk manusia memenuhi impiannya yang mustahil dapat dikecapi di alam dunia. Ya! Alam tersebut adalah alam akhirat.

Firman Allah yang bermaksud: “Masukilah syurga itu dengan aman, itulah hari yang berkekekalan. Mereka di dalamnya memperoleh apa yang mereka kehendaki; dan pada sisi Kami ada tambahannya.” (Surah Qaaf: 34-35)

Ayat ini menyatakan dengan jelas bahawa syurga merupakan alam yang kekal abadi dan manusia akan beroleh apa sahaja yang dikehendaki, malah lebih daripada apa yang mampu difikirkan oleh manusia.

Kesimpulannya, manusia bukan diciptakan untuk hidup di alam dunia seperti mana manusia juga bukan diciptakan untuk hidup di alam rahim. Alam rahim hanyalah alam yang sementara bagi menyempurnakan proses kejadian manusia sebelum dilahirkan oleh ibunya dengan selamat.

Begitu juga alam dunia hanyalah alam yang sementara bagi menyempurnakan proses menjadikan manusia itu benar-benar seorang hamba Allah SWT sebelum berpindah ke alam syurga yang kekal abadi.

Ustaz Dr Syazalie Hirman Ahmad NajibKetua Hal Ehwal SyariahPertubuhan IKRAM Malaysia


Tulisan Jawi: Usah korbankan keamanan dan keharmonian negara

1. Pertubuhan IKRAM Malaysia (IKRAM) sangat prihatin berkaitan perkembangan mutakhir isu tulisan Jawi dalam Kurikulum Standard Sekolah Rendah (KSSR) mata pelajaran Bahasa Melayu Tahun 4 mulai 2020 di Sekolah Jenis Kebangsaan (SJK).

2. IKRAM berpandangan isu ini telah diperbesarkan oleh sebahagian pihak sehingga menimbulkan ketegangan tidak wajar di dalam negara. Jika kumpulan pendidikan vernakular berkeras, pihak lain pula akan bertindak balas dan suasana keamanan keharmonian negara boleh terjejas.

3. IKRAM berpandangan kebanyakan hujah penentangan tidak berpijak kepada fakta. Sehingga kini, belum ada hujah atau alasan rasional yang dikemukakan bagi mempersoalkan kewajaran pengenalan Jawi berkenaan. Kebanyakannya hanya berasaskan andaian, persepsi dan emosi.

4. Dari sudut perundangan, Mahkamah Tinggi Pulau Pinang pada 28 November 2019 telah membuat keputusan bahawa pelaksanaan pembelajaran tulisan Jawi oleh kerajaan juga tidak bertentangan dengan semangat Akta Bahasa Kebangsaan 1963/1967 dan peruntukan di bawah Perlembagaan Persekutuan.

5. Dalam Dokumen Standard Kurikukum dan Pentaksiran (DSKP), mata pelajaran berkenaan adalah bersifat pengenalan kepada beberapa ungkapan dalam tulisan Jawi dalam tiga muka surat sahaja. Ia bertujuan untuk membolehkan murid mengenali ‘simbol-simbol jawi’ di persekitaran mereka, tidak lebih daripada itu.

6. IKRAM menghargai usaha kerajaan untuk meraikan cadangan dan pandangan aktivis pendidikan bukan Melayu sehingga melonggarkan pelaksanaannya dengan mengurangkan bilangan muka surat daripada enam (6) kepada tiga (3) muka surat buku teks.

7. IKRAM berharap aktivis pendidikan vernakular menghargai tolak ansur ini, menerima serta berusaha meredakan ketegangan di sekitar isu ini.

8. IKRAM juga menyeru semua pihak agar berusaha keras membina dan mempertahankan keamanan, keharmonian dan perpaduan antara penduduk Malaysia. Isu ini sangat kecil untuk menimbulkan perbalahan berbanding cabaran lain yang lebih besar dalam membina dan mendaulatkan negara.

Dr Hj Mohd Parid Sheikh AhmadPresidenPertubuhan IKRAM Malaysia

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…


Menangkis ancaman sekularisme terhadap umat

Perkembangan dan pembangunan pesat di dunia sejak kebelakangan ini, menyebabkan manusia telah terpukau dengan kehidupan di dunia ini.

Malah penduduk dunia ini telah memberikan fokus untuk mengejar sumber kewangan dan peningkatan taraf hidup sampai terlupa akan kepentingan agama dalam kehidupan mereka.

Dalam hal ini, terdapat fahaman  dan pemikiran yang timbul untuk menjayakan misi mereka dalam menggalakkan manusia untuk leka dengan kehidupan dunia ini.

Salah satu daripada fahaman yang mengancam umat Islam adalah fahaman sekular. Sekular adalah satu perkataan yang diterjemahkan dalam bahasa Arab sebagai ‘ilmaniy’ atau lebih tepat ia berasal daripada perkataan ‘alam’ iaitu dunia.

Syed Muhammad Naquib al-Attas dalam bukunya bertajuk ‘Islam and Secularism’ menyatakan bahawa:

“Secularization has its roots not in biblical faith, but in the interpretation of biblical faith by Western man; it is not the fruit of Gospel, but it is the fruit of the long history of philosophical and metaphysical conflict in the religious and purely rationalistic worldview of Western man.”. (1)

Pengaruh sekularisme yang masih berkembang dalam kalangan umat Islam setelah jatuhnya kerajaan Uthmaniyyah amatlah membimbangkan kita. Malah dengan pembangunan dan kemajuan negara Barat, ia masih berkembang di negara-negara Islam hingga sekarang.

Pengaruh sekularisme ini menyebabkan remaja dan belia Islam leka dengan kepentingan iman serta ibadah dalam kehidupan.

Perkembangan teknologi maklumat telah membantu penggerak-penggerak fahaman ini untuk menyebarkan pemahaman yang menyeleweng kepada umat Islam.

Apa yang lebih menyedihkan, dengan kelalaian ini, terdapat sebahagian daripada umat Islam yang terjebak dalam perbuatan mungkar dan aktiviti kehidupan yang tidak sihat dan melekakan mereka.

Malah mereka mula menerima aktiviti-aktiviti ini sebagai perkara yang patut diamalkan dalam kehidupan pada waktu yang sama kewajipan-kewajipan yang Allah SWT telah arahkan kepada kita sebagai Islam diketepikan oleh mereka.

Pemikiran umat Islam berhubung cara berpakaian, sumber pemakanan, kaedah mencari sumber kewangan dan adab serta tatacara dalam bergaul telah dicemarkan oleh pemikiran sekular ini.

Malah pelbagai cara kehidupan yang songsang telah diperkenalkan kepada masyarakat kita hingga ramai dalam kalangan kita yang keliru sama ada ia dibenarkan atau tidak dalam Islam.

Pahrol Mohamad Juoi dalam bukunya bertajuk ‘Pesan Hati untuk Hati’ menjelaskan bahawa:

“Generasi yang hilang arah (the aimless generation) merupakan produk negara-negara maju yang miskin nilai-nilai akhlak. Golongan remaja semkin hilang identiti dan jati diri untuk berdepan dan berinteraksi dengan cabaran zaman. Kekuatan dalaman (self discipline, self esteem, self motivation) kepercayaan (belief), sistem nilai (value) telah hancur berkecai.” (2)

Dalam hal ini, penekanan kepada pembinaan akhlak dan nilai mestilah diberikan penekanan untuk golongan remaja dan belia. Akhlak dan nilai ini mestilah bersandarkan kepada sumber yang benar iaitu al-Quran dan Sunnah.

Pembentukan akhlak dan nilai ini akan dapat menangkis corak tingkah laku yang berpaksikan keduniaan semata-mata. Malah tindakan ini akan membantu para pendidik dan ibu bapa dalam membina kehidupan yang bermakna untuk kejayaan di dunia dan akhirat.

Sebagai seorang Islam, kita haruslah memainkan peranan dalam menyampaikan ilmu dan pemikiran yang benar berlandaskan al-Quran dan Sunnah. Malah pendedahan ini ini mestilah diajar kepada kita semua sejak dari peringkat prasekolah hinggalah ke institusi pengajian tinggi dan seterusnya.

Tidak dilupakan juga, kita mestilah mengajar ajaran Islam yang sebenar kepada golongan dewasa hinggalah ke peringkat umur yang lanjut secara berterusan. Dakwah kepada bukan Islam juga adalah penting dan mesti dilakukan oleh umat Islam.

Sekiranya tindakan ini dilakukan, ia akan membuahkan hasil yang sangat baik bagi mengelakkan tersebarnya fahaman sekularisme di negara kita. Dalam pada itu, kita akan memperolehi pahala dan keberkatan daripada Allah SWT dalam menjalankan kehidupan di dunia ini.

Pensyarah Syahadah Perguruan Asas IKRAM MUSLEH (SPAIM), Al-Amin Bangi

Penafian: Penulisan ini adalah pandangan peribadi dan tidak menggambarkan pendirian IKRAM.

3 Tahun PTI Tidak Dapat Dilangsungkan, Kini Tiba Masanya…